М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА ДЕВЕТМЕСЕЧИЕТО НА 2021 ГОДИНА**

**Развитие на икономическата среда**

През първото полугодие на 2021 г. брутният вътрешен продукт на страната нарасна с 3,4 %. Растежът бе движен от увеличение на частното и публичното потребление. Разходите на домакинствата нараснаха със 7,4 %, като принос за тази динамика имаше растежът на реалния разполагаем доход на домакинствата, движен от повишение на компенсациите на наетите и разходите за пенсии. Инвестициите в основен капитал спаднаха с 5,3 %, като намаление бе регистрирано както при частните, така и при публичните инвестиции. Износът на стоки и услуги отбеляза растеж от 9 %, но той бе надминат от растежа на вноса, който достигна 12,7 % и в резултат нетният износ имаше отрицателен принос за растежа на БВП за полугодието.

Краткосрочните индикатори за трето тримесечие сочат леко забавяне на растежа на икономиката. За периода юли-август промишленото производство, строителната продукция и оборотът в търговията на дребно нараснаха съответно с 9,6, 1,4 и 16 %, което представлява забавяне спрямо растежите отчетени през второ тримесечие. През август и септември индикаторите за бизнес климата и доверието на потребителите отчетоха понижения.

През първото полугодие на 2021 г. броят на заетите в икономиката намаля с 1,2 %, движен до голяма степен от спада на заетостта в аграрния сектор. Последният компенсира отчетения възходящ тренд на показателя в голяма част от икономическите дейности. Възстановяването на дейността в някои икономически дейности се отразява и върху заетостта, особено в сектори като *строителството*, *информационни технологии*, *търговия*, а в *индустрията* годишният спад на заетите постоянно се забавя, като през второто тримесечие на 2021 г. заетите лица в сектора са почти на същото ниво както и една година по-рано.

Динамиката на безработните лица в икономиката е низходяща. Това е особено силно изразено при регистрираните безработни, чийто брой намалява почти от самото начало на годината и в края на септември възлезе на 154,9 хил. д., което е с повече от 10 % по-ниско спрямо нивата от септември 2019 г., т. е. преди КОВИД кризата. Това е и най-ниската стойност на показателя от средата на 1992 г. Един от основните фактори за поддържане на безработицата на ниски равнища са краткосрочните мерки за подкрепа на заетостта, чието действие бе продължено до края на календарната 2021 г.

От началото на годината годишният темп на инфлация в България следва тенденция на ускорение, достигайки 4 % през септември (според ХИПЦ), след като през декември 2020 г. отчете стойност от 0 %. Основният фактор за формиране на инфлацията е ускореното поскъпване на суровините на световните пазари, и най-вече енергията и храните. По линия на производствените разходи това сравнително бързо се прехвърли върху крайните цени на потребител на транспортни горива и хранителни продукти, но също така имаше и косвен ефект за поскъпване на транспортните услуги, общественото хранене и др. От друга страна, след еднократното понижение през август инфлацията при услугите отново се ускори през септември, като с това се свързва и същественото ускорение на базисната инфлация до 2,2 % на годишна база.

През последните месеци нарастват рисковете за реализиране на по-висока от очакваната инфлация в страната до края на 2021 г., а и през 2022 г., като тези рискове се свързват с продължаващото поскъпване на основните суровини. Риск се идентифицира и по линия на наблюдаваното в целия ЕС поскъпване на природен газ и електроенергия, което има не само пряк ефект за повишение на съответните крайни цени на потребител, но също така влияе и косвено по линия на по-високите производствени разходи на предприятията.

В периода януари-август салдото на текущата сметка бе положително в размер на 0,4 % от прогнозния БВП, спрямо реализиран за същия период на 2020 г. излишък от 1,3 %. Основен принос за влошаването имаше търговията със стоки. Силното вътрешно търсене, съчетано с нарастването на цените на международните пазари, се отрази в номинален растеж на вноса от 27,5 % спрямо деветмесечието на предходната година, докато нарастването на износа бе с по-бавен темп – 23,7 %. Търговският дефицит възлезе на 2,6 % от прогнозния БВП, при 1,4 % година по-рано. С облекчаване на ограниченията пред международните пътувания нараснаха и приходите от пътувания на чужденци в страната. Средно за летните месеци юни-август постъпленията се удвоиха спрямо предходната година, но нивото им все още остава под реализираното през 2019 г.

Кредитът за частния сектор се развиваше възходящо през деветте месеца на годината и в края на септември годишният му темп на растеж достигна 7,6 % при 4,4 % в края на 2020 г. Принос за ускоряването имаха основно кредитите за домакинства, чийто ръст се повиши от 6,6 % до 11,8 %. Рекордно ниските лихвени проценти допринесоха за по-високото търсене на потребителски (9,9 % в края на септември) и на жилищни кредити (16,2 %), като за последните влияние оказа и ускореното нарастване на цените на жилищата. По-силното търсене на кредит от домакинствата съответства и на значителното нарастване на частното потребление за периода. Кредитите за нефинансови предприятия се увеличиха с по-нисък темп (4,1 % в края на септември при 3 % в края на 2020 г.), като нарастването им остана потиснато поради бавното възстановяване на частните инвестиции.

**Основни акценти на база на наблюдението на текущото изпълнение на КФП към деветмесечието на 2021 г.**

***Фискални развития***

Изминалите месеци на 2021 г. преминаха под знака на няколко последователни вълни на пандемията от COVID-19 в България и политическа криза, довела до невъзможност за сформиране на управленско мнозинство в два поредни мандата на Народното събрание. От друга страна, през второто и третото тримесечие се наблюдаваше по-интензивно от прогнозираното икономическо възстановяване, движено както от вътрешното търсене, така и от възстановяването при повечето търговски партньори. Интензивното икономическо възстановяване и рязкото покачване на търсенето на суровини и енергийни носители в глобален мащаб доведоха до безпрецедентен ръст на цените при много от енергоносителите и суровините, което от своя страна засили инфлационния натиск върху потребителските цени. Тази тенденция се прояви силно през третото тримесечие и се очаква да продължи през последното тримесечие на 2021 г.

От фискална гледна точка тези фактори оказаха разнопосочно влияние – икономическото възстановяване, съответно подобрението на пазара на труда, както и ръста в цените на суровините и енергоносителите оказват положително влияние върху приходите, основно по линия на косвените данъци и постъпленията от осигурителни вноски, докато необходимостта от продължаване на мерките за намаляване на негативните ефекти от пандемията върху бизнеса, социална подкрепа на уязвимите групи от населението и допълнителни ресурси за заетите на първа линия в борбата с пандемията оказа сериозен натиск върху разходите. Допусканията при изготвянето на ЗДБРБ за 2021 г. бяха за ограничена и с кратък хоризонт необходимост от прилагане на действащите от предходната година социално-икономически мерки за преодоляване на негативните последствия от пандемията. Изчерпването на основната част от заложените ресурси в програмата още до полугодието и ограничените възможности за обезпечаване на необходимите средства чрез преструктуриране и оптимизиране на разходите очертаха риск при евентуална нова вълна на пандемията през есента на 2021 г. бюджетът да е в обективна невъзможност да осигури необходимите средства за реализирането както на нови, така и на съществуващите към момента антикризисни мерки.

Първите три месеца на годината се характеризираха с продължение на започналото плавно възстановяване при основните данъци и осигурителни вноски в края на 2020 г. Въпреки новата вълна на пандемията през пролетта, приходите не бяха силно засегнати и не бе отчетен значителен ръст в броя на безработните, което индикира, че бизнесът успешно се адаптира към променената среда, поради което не последва и ново осезаемо забавяне на икономиката. През второто и третото тримесечие на 2021 г. възстановяването се ускори, като приходите достигнаха двуцифрени растежи спрямо същия период на предходната година, когато негативните ефекти от наложените противоепидемични ограничения бяха силно изразени. Положителното развитие на параметрите по изпълнението на приходите позволи формираният дефицит по КФП към края на първото тримесечие да бъде компенсиран, като салдото по КФП към края на полугодието бе близко до балансирано, а през третото тримесечие приходите превишиха разходите и към края на септември текущо се отчита излишък в размер на 1,1 млрд. лв. (0,8 % от прогнозния БВП).

От страна на разходите още към полугодието на 2021 г. бе налице сериозен натиск за обезпечаване на финансиране за действащите социално-икономически мерки за борба с пандемията и продължаването на тяхното действие до края на годината. Планираните с първоначалните разчети към ЗДБРБ за 2021 г. в края на миналата година средства за реализиране на такива мерки бяха недостатъчни, като заложените средства за някои от тях бяха изразходвани още към края на първото тримесечие. Това наложи, от една страна, да се търсят възможности за пренасочване на разходи от други политики за финансово обезпечаване на приоритетни разходи, свързани с мерките за борба с COVID-19 и намаляване на негативните ефекти от пандемията, и от друга – наложи активирането на ограничителя по чл. 106 от ЗДБРБ за 2021 г., с което всички бюджети, включени в обхвата на ограничителя бяха допълнително свити.

Този натиск наложи служебното правителство да изготви и внесе за разглеждане в Народното събрание в началото на месец септември 2021 г. законопроект за изменение и допълнение на ЗДБРБ за 2021 г., като в него наред с допълнителните средства за адресиране на рисковете, свързани с очакваната нова вълна на пандемията през есента, бяха предложени и мерки в пенсионната система и мерки за социална защита, с които да се подпомогнат уязвимите групи от населението. С внесения за обсъждане в Народното събрание законопроект бе търсен баланс между необходимостта от осигуряване на допълнителни средства за приоритетни и неотложни политики до края на годината, при вече изчерпани източници за тяхното обезпечаване в рамките на разчетите по ЗДБРБ за 2021 г., и възможностите на приходната част на бюджета да осигури тяхното финансиране. Предложението за промяна на бюджетната рамка отразяваше актуализираните по-благоприятни от първоначално заложените разчети по приходите и цели обезпечаване на необходимия финансов ресурс за адресиране на рисковете от нова вълна на пандемията през есента, обезпечаване на средства за нормалното функциониране на някои бюджетни системи, в т.ч. Министерството на здравеопазването, Министерството на труда и социалната политика, Министерството на вътрешните работи и други, както и допълнителни ресурси във връзка с предложените промени по бюджета на ДОО и бюджета на НЗОК. В хода на процедурата по гласуване на законопроекта между първо и второ четене в Народното събрание бяха внесени редица предложения от народни представители за промени и допълнения на текстове, нови мерки и съответно промяна в разчетите по държавния бюджет и бюджетите на НЗОК и ДОО за 2021 г., като една от важните промени бе отлагането на влизането в действие на промените в КСО по отношение на променената формула за изчисляване на пенсиите за края на месец декември и изплащането на добавки към пенсиите на всички пенсионери за месеците октомври, ноември и декември в размер на 120 лева. Одобрената актуализирана рамка по ЗИД на ЗДБРБ за 2021 г. бе публикувана на 16 септември 2021 г. в Държавен вестник (ДВ, бр. 77/16.09.2021 г.), като заложената фискална цел по отношение на дефицита по КФП за годината в актуализираните разчети отчита минимално подобрение до 4,6 млрд. лв. (3,6 % от БВП).

***Основни параметри по КФП към деветмесечието на 2021 г.***

Параметрите по изпълнението на актуализираната годишна програма по приходите към деветмесечието на 2021 г. очертават изпълнение на заложените годишни цели при основните данъци, като напрежение се очертава единствено по отношение на изпълнението на заложените параметри за приходите от осигурителни вноски за ДОО. С направените в Народното събрание по предложение на народни представители промени по бюджета на ДОО бяха заложени изключително амбициозни разчети по приходите, които според прогнозите към момента няма да бъдат изпълнени в пълен размер. Независимо от това се очаква доброто изпълнение при данъчните приходи да компенсира в голяма степен изоставането при осигурителните вноски, с което разчетите по приходите по националния бюджет в годишен план да бъдат изпълнени.

Изпълнението на приходите, помощите и даренията по КФП към деветмесечието представлява 74,8 на сто от годишния разчет. Изпълнението на данъчните и осигурителните приходи за периода спрямо разчетите за годината представлява 75,1 на сто, като за сравнение изпълнението на годишния разчет за данъчните и осигурителните приходи за деветмесечието на 2020 г. бе 74,5 на сто. Съпоставено с деветмесечието на предходната година приходите нарастват номинално с 5,4 млрд. лв. (16,6 на сто). Причините за това са, от една страна, подобрението при голяма част от макроикономическите индикатори спрямо прогнозите от есента на 2020 г., което се потвърждава и от актуализираната макроикономическа прогноза на Министерството на финансите, и от друга - усилията на приходните администрации за повишаване на събираемостта на приходите и борба с данъчните престъпления, контрабандата, недекларираните доходи и други. Положителен ефект върху приходите оказват вътрешното потребление, вноса, цените на енергоносителите, ръста на компенсациите на наетите, финансовите резултати на фирмите и други ключови индикатори. Тук е важно да се отбележат и усилията на приходните администрации за повишаване събираемостта на приходите. Независимо от извънредните обстоятелства, продължават да се прилагат активните мерки за засилен фискален контрол, включително и контрол в реално време на фискалните устройства на търговците в страната, мерките за засилване на контрола при търговията с акцизни стоки, борбата с контрабандния внос, както и противодействието на опитите за данъчни нарушения и измами. Системното прилагане на тези мерки вече оказва дисциплиниращ ефект и натиск върху сивата икономика.

Разходите по КФП (вкл. вноската на Република България в бюджета на ЕС) към септември 2021 г. представляват 66,6 % от актуализираните годишни разчети. Значителният ръст на разходите към септември 2021 г. спрямо същия период на предходната година е свързан, от една страна, с по-ниската база през 2020 г., когато през същия период има отчетени значително по-малки по размер разходи за борба с пандемията от COVID-19, докато за деветмесечието на 2021 г. тези разходи са съществени, и от друга страна – на политиката по доходите, политиките в социалната сфера и по-високите разходи за администрацията, заложени в ЗДБРБ за 2021 година.

Очаква се през последното тримесечие на годината разходите да нараснат значително, като освен традиционно по-високите капиталови разходи и тези, свързани със зимния период, ще бъде финансирана и основната част от допълнителните разходи за борба с пандемията, социалната подкрепа, защита от миграционен натиск по границите, подпомагане на бизнеса и други приоритетни мерки за реализиране до края на годината, които бяха одобрени от Народното събрание в средата на месец септември с приетия Закон за изменение и допълнение на ЗДБРБ за 2021 г.

Съпоставени със същия период на предходната година, разходите и вноската в общия бюджет на ЕС нарастват номинално с 5,2 млрд. лв. (16,5 на сто), което се дължи основно на по-високия размер на разходите по националния бюджет, като ръст се отчита и при разходите по сметките за средства от Европейския съюз. Разгледани по икономически елементи най-голям принос за нарастването на разходите по КФП имат социалните разходи (вкл. разходите за пенсии), които нарастват с 1,8 млрд. лв., следвани от разходите за субсидии (ръст от малко над 1,2 млрд. лв.), здравноосигурителните плащания (ръст от малко над 0,5 млрд. лв.). За нарастването на разходите в тези икономически елементи най-значителен принос имат мерките за борба с пандемията. Освен в тези направления ръст на разходите се отчита и при разходите за персонал (ръст от близо 1,4 млрд. лв.), основно поради увеличението на възнагражденията в бюджетния сектор и в сферата на образованието от началото на 2021 г., както и при разходите за издръжка, основно поради по-високи разходи за текущ ремонт и поддръжка на републиканската пътна мрежа и други.

Продължаващото възстановяване при основните данъци в голяма степен компенсира негативните ефекти от натиска от страна на разходите към деветмесечието, което позволи да бъде формирано текущо превишение на приходите над разходите в размер на 1,1 млрд. лв., формирано от превишение на приходите над разходите по националния бюджет в размер на 1,2 млрд. лв. и дефицит по европейските средства в размер на 0,2 млрд. лева.

### Информация за ефектите в приходите и разходите от мерките за борба с COVID-19 и преодоляване на социално-икономическите последствия от пандемията

***Мерки в частта на приходите***

В условията на продължаващата извънредна епидемична обстановка във връзка с разпространението на COVID-19 през 2020 г., бяха приети допълнителни мерки, с действие през 2021 г., свързани с **намаляване на ставката за ДДС на определени стоки и услуги** от 20  % на 9 % (за периода до 31.12.2021 г.), **прилагане на освобождаване от облагане с мита и ДДС върху вноса на стоки от медицински характер** (за периода до 31.12.2021 г.) и **увеличаване на размера на данъчните облекчения за деца за придобитите през 2021 г. доходи**. С промени в ЗДДС (обн. ДВ, бр. 107 от 18.12.2020 г.) се прие **облагане с нулева ставка на доставките/вътреобщностните придобивания на ваксини срещу COVID-19 и услугите, пряко свързани с тези ваксини, както и на медицински изделия за инвитро диагностика на COVID-19 и услугите, пряко свързани с тези изделия,** с място на изпълнение на територията на страната. Облекченията са с временен характер и ще се прилагат до 31.12.2022 година. По данни на приходните агенции ефектът от действието на мерките е **144,9** **млн. лв**. по-малко данъчни приходи за първите шест месеца на 2021 година.

***Мерки в частта на разходите***

Основен фокус на разходните политики за деветмесечието на 2021 г. бяха **мерките за ограничаване на разпространението на COVID-19, подкрепа на здравната система и заетите на първа линия в борбата с пандемията, както и социално-икономическите мерки за намаляване на негативните последствия за най-засегнатите групи от населението и сектори на икономиката.** По данни от първостепенните разпоредители с бюджет разходите във връзка с мерките за предотвратяване на разпространението на COVID-19 и лечението му, в т. ч. мерки за подкрепа на бизнеса, мерки за подкрепа на домакинствата, мерки на органите на държавно управление, натоварени с дейности по овладяването на пандемията и последствията от COVID-19, за деветмесечието на 2021 г. са в размер на близо **3,8 млрд. лева.**

За **мерки в подкрепа на домакинствата** са изразходвани 1,8 млрд. лв. (1,66 млрд. лв. от държавния бюджет и 0,19 млрд. лв. от сметките за средства от ЕС). От тях с най-голям дял са разходите по мерките, одобрени от правителството като част от социално-икономическия пакет в отговор на епидемичната криза за подкрепа на пенсионерите, които са част от уязвимите от разпространението на COVID-19 групи за еднократно изплащане на допълнителни суми към пенсиите на всички пенсионери в размер на 50 лв. и увеличаването на минималния размер на пенсията за осигурителен стаж и възраст по чл. 68, ал. 1 от Кодекса на социално осигуряване от 250,00 лв. до 300,00 лв., считано от 1 януари 2021 г. В изпълнение на параграф 6, ал. 1 от преходните и заключителни разпоредби на ЗБДОО за 2021 г., ПМС № 84 от 11 март 2021 г., ПМС № 168 от 22 април 2021  г., ПМС № 192 от 27 май 2021 г., ПМС № 204 от 23 юни 2021 г. и ПМС № 242 от 22 юли 2021 г., за периода януари - септември са изплатени еднократни допълнителни суми (ЕДС) в размер на 50 лв. към пенсиите на всички пенсионери, без оглед на размера на получаваната пенсия. Изплатени са общо 943,2 млн. лв. За този период са изплатени и 5,4 млн. лв. ЕДС в размер на 50 лв. към пенсиите по ПМС от 2020 г., с което общо изплатените ЕДС към пенсиите са в размер на 948,6 млн. лв. Изплатените средства във връзка с чл. 10 от ЗБДОО за 2021 г. относно увеличението на минималния размер на пенсията за осигурителен стаж и възраст по чл. 68, ал. 1 от КСО от 250,0 лв. до 300,0 лв., считано от 1 януари 2021 г., към 30 септември 2021 г. възлизат на 370,8 млн. лв.

По мярката „Увеличаване на разходите за краткосрочни обезщетения и помощи“ от 1 януари до 30 септември 2021 г. са изплатени 216,8 млн. лв. от държавното обществено осигуряване във връзка със смекчаване на преките социални последствия от разпространението на COVID-19 върху доходите на домакинствата. Сумата представлява допълнителния разход за изплатени парични обезщетения за безработица, възникнал поради по-големия брой регистрирани безработни лица, както за изплащане на парични обезщетения за временна неработоспособност на лица, заразили се с COVID-19 и на лица, карантинирани поради близък контакт със заразен с COVID-19.

За реализиране на програми за заетост и мерки за обучение за подкрепа на безработните лица и работодателите са предоставени 185,7 млн. лв. от сметки за средства от ЕС-СЕС-КСФ (ОП РЧР 2014-2020), по следните проекти на Агенцията по заетостта: Проект „Краткосрочна подкрепа за заетост в отговор на пандемията от COVID-19” ; Проект „Заетост за теб“, ОП РЧР 2014-2020 ; По проект „Запази ме“ ; Проект „Родители в заетост“, ОП РЧР 2014-2020.

За подкрепа на семейства с деца до 14-г. възраст, при които родителите не могат да извършват дистанционна работа от вкъщи и нямат възможност да ползват платен отпуск от Агенцията за социално подпомагане са изплатени месечни целеви помощи в общо в размер на 57,1 млн. лв. Помощта е регламентирана с ПМС №218 от 17.08.2020 г. и ПМС №322 от 23.11.2020 г. за допълнение на Правилника за прилагане на Закона за социално подпомагане.

За еднократна финансова подкрепа за хранителни продукти в размер на 120 лв. на пенсионери, на които пенсията или сборът от пенсиите заедно с добавките и компенсациите към тях е от 300,01 лв. до 369 лв. включително, изплатената сума е в размер на 45,2 млн. лв.. и е предоставена на 376 905 пенсионера.

Към 30.09.2021 г. за **мерки в подкрепа на бизнеса** са предоставени 739,3 млн. лв. (581,6 млн. лв. от държавния бюджет и 157,7 млн. от сметките за средства от ЕС). По мярка „Запазване на работните места в страната“, т.нар. мярка „60/40“, чрез бюджета на държавното обществено осигуряване са изплатени 526,1 млн. лв. на работодатели за запазване на заетостта на работници и служители в засегнатите от Covid-19 икономически дейности.

За финансова подкрепа за български творци и артисти пряко засегнати от преустановяването на масови мероприятия на територията на страната, включително културно-развлекателни са предоставени 54,9 млн. лв.

По процедурата "Подкрепа чрез оборотен капитал за МСП (малки и средни предприятия), засегнати от временните противоепидемични мерки чрез прилагане на схема за подпомагане от Национална агенция за приходите (НАП)" по оперативна програма „Иновации и конкурентоспособност“ 2014-2020 (ОПИК) на бизнеса са предоставени средства в размер на 131,7 млн. лв.

По процедурата за директно предоставяне на безвъзмездна финансова помощ "Подкрепа за МСП, извършващи автобусни превози, за преодоляване на икономическите последствия от пандемията COVID-19" размерът на помощта е 15,1 млн. лв.

За **мерки за органите на държавното управление, натоварени с дейности по овладяване на пандемията и последствията от COVID-19** са предоставени общо 1 182,4 млн. лв., от които от държавния бюджет 1 026,6 млн. лв. и 155,8 млн. лв. от сметки за средства от ЕС.

С най-голям дял са разходите за подкрепа на персонала на първа линия, пряко ангажиран с дейности по предотвратяване разпространението на COVID-19- 539,7 млн. лв., от които 469,2 млн. лв. от държавния бюджет и 70,6 млн. лв. от сметките за средства от ЕС.

Средствата, осигурени от НЗОК за финансиране на изпълнителите на медицинска помощ, на дентална помощ и на медико-диагностични дейности за работа при неблагоприятни условия във връзка с обявената епидемична обстановка и лечението на COVID-19 са в размер на 417,2 млн. лв.

За подкрепа на медицинския персонал, който работи в условията на огромно напрежение при извънредна епидемична обстановка чрез изплащане на постоянна месечна добавка към възнагражденията на лекарите (600 лв.), на специалисти от професионално направление „Здравни грижи“ (360 лв.) и на санитари (120 лв.) от държавния бюджет са осигурени 143,5  млн. лв.

Разходите за осигуряване на възможности за провеждането на дистанционно обучение в системата на образованието са в размер на 70,8 млн. лв., от които за сметка на средства от Европейския съюз, в размер на 70,5 млн. лв., са закупени от Министерството на образованието и науката лаптопи и таблети по проект „Равен достъп до училищно образование в условията на кризи“ на ОП НОИР. Със закупената техника е осигурена възможност за провеждане на дистанционно обучение в системата на образованието в условията на пандемията от COVID-19.

За осигуряване на лични предпазни средства (маски, ръкавици, калцуни, предпазно облекло, защитни очила) за нуждите на държавната администрация и лечебните заведения, както и дезинфектанти, дезинфекция на работните помещения, термометри за измерване от разстояние, консумативи, реактиви, медикаменти, PCR тестове, бързи тестове и др. са изразходвани 37,9 млн. лв.

***Информация за разходите, свързани с мерките за борба с COVID-19 и преодоляване на социално-икономическите последствия от пандемията за деветмесечието на 2021 г.***

|  |  |  |
| --- | --- | --- |
| **МЕРКИ** | **Към 30.09.2021** | |
| **млн. лв.** | **% от БВП** |
| ***Всичко разходи, свързани с мерките за борба с COVID-19 и преодоляване на социално-икономическите последствия от пандемията към 30.09. 2021 г. (А.+Б.+В.)*** | **3 764,5** | **2,9** |
| ***A. Мерки за подкрепа на домакинствата*** | **1 842,8** | **1,4** |
| от тях: |  |  |
| Еднократно изплащане на допълнителни суми към пенсиите в размер на 50 лева за периода януари-септември 2021 г. | 948,6 | 0,7 |
| Увеличение на размера на минималната пенсия от 250 лв. и на 300 лв., от 1 януари 2021 г. | 370,8 | 0,3 |
| Увеличаване на разходите за краткосрочни обезщетения и помощи | 216,8 | 0,2 |
| Реализиране на програми за заетост и мерки за обучение за подкрепа на безработните лица и работодателите | 185,7 | 0,1 |
| Подкрепа на семейства с деца до 14-г. възраст, при които родителите не могат да извършват дистанционна работа от вкъщи и нямат възможност да ползват платен отпуск | 57,1 | 0,0 |
| Еднократна финансова подкрепа за хранителни продукти в размер на 120 лв. на пенсионери, на които пенсията или сборът от пенсиите заедно с добавките и компенсациите към тях е от 300,01 лв. до 369 лв. включително | 45,2 | 0,0 |
| ***Б. Мерки за подкрепа на бизнеса*** | **739,3** | **0,6** |
| от тях: |  |  |
| Запазване на работните места в страната т. нар. мярка „60/40“ | 526,1 | 0,4 |
| Процедура BG16RFOP002-2.094 "Подкрепа чрез оборотен капитал за МСП, засегнати от временните противоепидемични мерки чрез прилагане на схема за подпомагане от Национална агенция за приходите (НАП)" по оперативна програма „Иновации и конкурентоспособност“ 2014-2020 (ОПИК) | 131,7 | 0,1 |
| Финансова подкрепа за български творци и артисти пряко засегнати от преустановяването на масови мероприятия на територията на страната, включително културно-развлекателни | 54,9 | 0,0 |
| Процедура за директно предоставяне на безвъзмездна финансова помощ BG16RFOP002-2.079 "Подкрепа за МСП, извършващи автобусни превози, за преодоляване на икономическите последствия от пандемията COVID-19" | 15,1 | 0,0 |
| ***В. Мерки за органите на държавното управление, натоварени с дейности по овладяване на пандемията и последствията от COVID-19*** | **1 182,4** | **0,9** |
| от тях: |  |  |
| Подкрепа на персонала на първа линия, пряко ангажиран с дейности по предотвратяване разпространението на COVID-19 | 539,7 | 0,4 |
| Осигуряване на финансиране от НЗОК на изпълнителите на медицинска помощ, на дентална помощ и на медико-диагностични дейности за работа при неблагоприятни условия във връзка с обявената епидемична обстановка и лечението на COVID-19 | 417,2 | 0,3 |
| Подкрепа на медицинския персонал, който работи в условията на огромно напрежение при извънредна епидемична обстановка чрез изплащане на постоянна месечна добавка към възнагражденията на лекарите (600 лв.), на специалисти от професионално направление „Здравни грижи“ (360 лв.) и на санитари (120 лв.) | 143,5 | 0,1 |
| Осигуряване на възможности за провеждането на дистанционно обучение в системата на образованието | 70,8 | 0,1 |
| Осигуряване на лични предпазни средства (маски, ръкавици, калцуни, предпазно облекло, защитни очила) за нуждите на държавната администрация и лечебните заведения, както и дезинфектанти, дезинфекция на работните помещения, термометри за измерване от разстояние, консумативи, реактиви, медикаменти, PCR тестове, бързи тестове и др. | 37,9 | 0,0 |

# Основни показатели по консолидираната фискална програма[[1]](#footnote-2) за деветмесечието на 2021 г.

Изпълнението на основните показатели по консолидираната фискална програма за деветмесечието на 2021 г. е представено в следната таблица:

***Таблица[[2]](#footnote-3) №1 (млн. лв.)***

|  |  |  |  |  |  |
| --- | --- | --- | --- | --- | --- |
| **ПОКАЗАТЕЛ** | **Разчет 2021 г.[[3]](#footnote-4)** | **Отчет към 30.09.2021 г.** | | | **Изпълнение** |
| **КФП** | **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **50 568,2** | **37 840,1** | **35 752,1** | **2 088,0** | **74,8%** |
| Данъчни приходи | 39 425,6 | 29 600,2 | 29 600,2 |  | 75,1% |
| Неданъчни приходи | 6 755,8 | 6 111,4 | 6 122,1 | -10,7 | 90,5% |
| Помощи и дарения | 4 386,8 | 2 128,4 | 29,7 | 2 098,7 | 48,5% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **55 172,4** | **36 772,3** | **34 057,6** | **2 714,7** | **66,6%** |
| Нелихвени | 50 999,8 | 35 124,2 | 32 409,7 | 2 714,6 | 68,9% |
| Текущи | 44 840,9 | 32 898,3 | 31 570,4 | 1 327,8 | 73,4% |
| Предоставени тек. и капит. трансфери за чужбина | 18,0 | 28,0 | 10,9 | 17,2 | 155,8% |
| Капиталови | 6 140,9 | 2 198,0 | 828,4 | 1 369,6 | 35,8% |
| в т.ч. нетен прираст на държавния резерв | 31,3 | -0,8 | -0,8 |  |  |
| Лихвени | 657,2 | 554,0 | 554,0 | 0,097 | 84,3% |
| Резерв за неотложни и непредвидени разходи | 1 949,4 |  |  |  |  |
| Вноска за общия бюджет на ЕС | 1 566,1 | 1 094,0 | 1 094,0 |  | 69,9% |
| Трансфери - нето |  |  | -476,2 | 476,2 |  |
| **БЮДЖЕТНО САЛДО** | **-4 604,2** | **1 067,8** | **1 218,3** | **-150,4** |  |

* + **Приходите, помощите и даренията по консолидираната фискална програма** (КФП) за деветмесечието на 2021 г. са в размер на **37 840,1 млн. лв.,** което представлява 74,8% от актуализиранитегодишни разчети към ЗДБРБ за 2021 г. Съпоставени със същия период на предходната година, постъпленията към септември 2021 г. нарастват с 5,4 млрд. лв. (16,6 %). Ръстът спрямо предходната година се дължи на по-високите данъчни и неданъчни приходи, които нарастват с 5,4 млрд. лв., докато постъпленията от помощи и дарения са близки до отчетените за същия период на 2020 година.

Общата сумана ***данъчните постъпления*** (вкл. приходите от осигурителни вноски) са в размер на ***29 600,2 млн. лв****.*, което представлява 78,2 % от общите постъпления по КФП за периода. Постъпленията в групата представляват 75,1 % от разчета за годината и нарастват с 3,6 млрд. лв. (13,8 %) спрямо отчетените към септември 2020 година.

Приходите в частта на *преките данъци* възлизат на 5 465,7 млн. лв., което представлява 71,1 % от разчета за 2021 г. Съпоставени със същия период на 2020 г., преките данъци нарастват с 18,5 % (854,1 млн. лв.). Приходите от *косвени данъци* са в размер на 14 100,9  млн. лв., което представлява 77,4 % от годишния разчет. Съпоставени с деветмесечието на 2020 г., косвените данъци отчитат увеличение от 13,7 % (1 699,2 млн. лв.). Постъпленията от *други данъци* (включват други данъци по ЗКПО, имуществени данъци и др.) са 1 094,1 млн. лв., което представлява 87,9 % от разчетите към ЗДБРБ за 2021 г. и сравнени със същия период на 2020 г. нарастват с 16,2 % (152,2 млн. лв.). Приходите от ***социалноосигурителни и здравни вноски*** към 30.09.2021 г. са в размер на 8 939,6 млн. лв. или 72,8 % от планираните за годината, като спрямо същия период на предходната година нарастват с 881,0 млн. лева. (10,9 %).

***Неданъчните приходи*** са в размер на ***6 111,4 млн. лв.*,**което представлява90,5 %отгодишните разчети и се формират основно от приходи от държавни, общински и съдебни такси, приходи и доходи от собственост, приходи от концесии, приходи от продажба на квоти за емисии на парникови газове и други.

Постъпленията от ***помощи*** ***и дарения*** от страната и чужбина (основно помощи от фондовете на ЕС) към септември 2021 г. са в размер на ***2 128,4 млн. лева*.**

**Разходите** по КФП (вкл. вноската на Република България в бюджета на ЕС) към септември 2021 г. възлизат на **36 772,3 млн. лв.**, което е 66,6 % от актуализираните годишни разчети. За сравнение разходите по КФП към септември 2020 г. бяха в размер на 31 550,9 млн. лева. Значителният ръст на разходите към септември 2021 г. спрямо същия период на предходната година е свързан, от една страна, с по-ниската база през 2020 г., когато през същия период има отчетени по-малки по размер разходи за борба с пандемията от COVID-19, докато за деветмесечието на 2021 г. тези разходи са съществени, и от друга страна – на политиката по доходите, политиките в социалната сфера и по-високите разходи за администрацията, заложени в ЗДБРБ за 2021 година.

Разгледани по икономически елементи, най-значително нарастване се отчита при социалните и здравноосигурителните разходи. В частта на разходите за пенсии са изразходени 948,6 млн. лв. за добавки в размер на 50 лева към пенсиите на всички пенсионери за месеците от януари до септември. Наред с това, влияние върху разходите за пенсии оказва и увеличението на размера на минималната пенсия за осигурителен стаж и възраст и на максималния размер на пенсията от началото на годината, базов ефект от увеличението на пенсиите през юли 2020 г., както и увеличението от месец юли 2021 година. В частта на здравноосигурителните разходи се отчита нарастване, свързано с по-високите разходи за борба с пандемията и въведените механизми за финансиране на здравните заведения по време на действието на извънредна епидемична обстановка: разходи за медикаменти, тестове, консумативи и предпазни средства, средства за подкрепа на персонала на първа линия в борбата с COVID-19 (допълнително месечно възнаграждение в размер на 1 000 лв.), заплащане на изпълнителите на медицинска помощ за поставяне на ваксини срещу COVID-19, месечна добавка към възнагражденията на лекарите в размер на 600 лв., на специалисти от професионално направление „Здравни грижи“ в размер на 360 лв. и на санитари в размер на 120 лв., и други. Принос за нарастване на разходите за субсидии за нефинансови предприятия имат плащанията по мярката „60/40“, мярката „80/20“, мярката „Запази ме“, мярката „Подкрепа чрез оборотен капитал за малки и средни предприятия, засегнати от временните противоепидемични мерки“, администрирана от НАП, и други.

Очаква се през последното тримесечие на годината разходите да нараснат значително, като освен традиционно по-високите капиталови разходи и тези, свързани със зимния период, ще бъде финансирана и основната част от допълнителните разходи за борба с пандемията, социалната подкрепа, изплащането на добавки към пенсиите на всички пенсионери за месеците октомври, ноември и декември в размер на 120 лева, защита от миграционен натиск по границите, подпомагане на бизнеса и други приоритетни мерки за реализиране до края на годината, които бяха одобрени от Народното събрание в средата на месец септември с приетия Закон за изменение и допълнение на ЗДБРБ за 2021 г.

***Нелихвените разходи*** са в размер на 35 124,2 млн. лв., което представлява 68,9 % от годишния разчет. *Текущите нелихвени разходи* са в размер на 32 898,3 млн. лева. *Капиталовите разходи* (вкл. нетния прираст на държавния резерв) възлизат на 2 198,0 млн. лева. *Предоставените текущи и капиталови трансфери за чужбина* са в размер на 28,0 млн. лева. ***Лихвените плащания*** са в размер на 554,0 млн. лв. (84,3 % от планираните за 2021 година).

**Частта от вноската на Република България в бюджета на ЕС**, изплатена към 30.09.2021 г. от централния бюджет, възлиза на **1 094,0** млн. лв., което е в изпълнение на действащото към момента законодателство в областта на собствените ресурси на ЕС (**Решение (ЕС, Евратом) 2020/2053** на Съвета oт 14 декември 2020 година относно системата на собствените ресурси на Европейския съюз и за отмяна на Решение 2014/335/ЕС, Евратом; **Регламент (ЕС, Евратом) 2021/768** на Съвета от 30 април 2021 година за определяне на мерки за прилагане на системата на собствените ресурси на Европейския съюз и за отмяна на Регламент (ЕС, Евратом) № 608/2014; **Регламент (EС, Евратом) 2016/804** на Съвета от 17 май 2016 година за изменение на Регламент (EС, Евратом) № 609/2014 относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства; **Регламент (ЕС, Евратом) 2021/770** на Съвета от 30 април 2021 година относно изчисляването на собствения ресурс на база нерециклираните отпадъци от опаковки от пластмаса, относно методите и процедурата за предоставяне на този собствен ресурс, относно мерките за удовлетворяване на потребностите от парични средства и относно някои аспекти на собствения ресурс на база брутен национален доход и **Регламент (ЕС, Евратом) 2021/769** на Съвета от 30 април 2021 година за изменение на Регламент (ЕИО, Евратом) № 1553/89 за окончателни унифицирани схеми за събирането на собствените ресурси, набирани от данък добавена стойност).

**Бюджетното салдо** по консолидираната фискална програма към септември 2021 г. е **положително** в размер на **1 067,8 млн. лв.** (0,8 % от прогнозния БВП) и се формира от превишение на приходите над разходите по националния бюджет в размер на 1 218,3 млн. лв. и дефицит по европейските средства в размер на 150,4 млн. лева.

* **Общият размер** **на касовите постъпления от ЕС** (от Структурните и Кохезионния фондове, от ЕЗФРСР и ЕФР, от средства за директни плащания към земеделските производители и плащания по пазарни мерки и др.) за деветмесечието на 2021 г. е **3 965,5 млн. лв. Нетните постъпления от ЕС към 30.09.2021 г.** (касови постъпления от ЕС, намалени с вноската в общия бюджет на ЕС) са положителни в размер на **2 871,5 млн. лева**.
  + - **Фискалният резерв[[4]](#footnote-5)** 30.09.2021 г. е **10,12 млрд. лв**., в т.ч. 9,97 млрд. лв. депозити на фискалния резерв в БНБ и банки и 0,15 млрд. лв. вземания от фондовете на Европейския съюз за сертифицирани разходи, аванси и други.

# Изпълнение на държавния бюджет[[5]](#footnote-6) към септември 2021г.

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

**Таблица[[6]](#footnote-7) №2 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2021 г.[[7]](#footnote-8)** | **Отчет**  **септември 2021 г.** | **Изпълнение спрямо закон 2021 г.** |
| **Общо приходи, помощи и дарения** | **28 942,8** | **22 154,8** | **76,5%** |
| -Данъчни приходи | 25 992,7 | 19 654,2 | 75,6% |
| Корпоративни данъци | 2 975,0 | 1 882,4 | 63,3% |
| ДДФЛ | 4 692,6 | 3 575,1 | 76,2% |
| ДДС | 12 277,5 | 9 600,0 | 78,2% |
| Акцизи | 5 640,5 | 4 260,9 | 75,5% |
| Данък в/у застрахователните премии | 50,0 | 35,6 | 71,1% |
| Мита и митнически такси | 241,3 | 204,4 | 84,7% |
| Други данъци | 115,8 | 95,8 | 82,7% |
| -Неданъчни приходи | 2 950,1 | 2 498,5 | 84,7% |
| -Помощи и дарения | 0,0 | 2,1 |  |
| **Разходи, трансфери и вноска в бюджета на ЕС** | **34 568,4** | **22 138,2** | **64,0%** |
| ***-Нелихвени разходи*** | 15 154,5 | 8 323,6 | 54,9% |
| Текущи | 12 675,6 | 8 142,0 | 64,2% |
| Предоставени тек. и капит. трансфери за чужбина | 18,0 | 10,5 | 58,1% |
| Капиталови | 2 460,9 | 171,2 | 7,0% |
| ***-Лихви*** | 622,6 | 522,8 | 84,0% |
| По външни заеми | 472,4 | 401,6 | 85,0% |
| По вътрешни заеми | 150,3 | 121,2 | 80,6% |
| ***- Резерв за непредвидени и неотложни разходи***[[8]](#footnote-9) | 1 796,2 |  |  |
| ***-Трансфери за др. бюджети - нето*** | 15 429,0 | 12 197,8 | 79,1% |
| ***- Вноска в бюджета на ЕС*** | 1 566,1 | 1 094,0 | 69,9% |
| **Бюджетен баланс** | **-5 625,7** | **16,6** |  |

* **Приходи по държавния бюджет**

Общият размер на **приходите, помощите и даренията по държавния бюджет** към септември 2021 г. е **22 154,8 млн. лв.**, което представлява 76,5 % изпълнение на разчетите по ЗДБРБ за 2021 година.

* **Данъчни приходи**

Размерът на **данъчните постъпления по държавния бюджет** към септември 2021 г. е **19 654,2 млн. лв**., което представлява 75,6 % изпълнение на годишните разчети. В сравнение със същия период на 2020 г. постъпленията в групата нарастват с 2 521,3 млн. лева.

* **Преки данъци**

Приходите в групата на **преките данъци** са в размер на**5 457,5 млн. лв**. или 71,2 % от планираните за годината, като съпоставени със същия период на предходната година нарастват с 856,3 млн. лв. (18,6 %). Приходите от ***корпоративни данъци*** към септември 2021г. са в размер на 1 882,4 млн. лв. или 63,3 % от годишния план. Спрямо данните към месец септември на предходната година постъпленията нарастват с 365,1 млн. лв. (24,1 %), което се дължи предимно на по-високите приходи от корпоративен данък от нефинансови предприятия. Приходите от данък върху дивидентите, ликвидационните дялове и доходите на местни и чуждестранни юридически лица са в размер на 54,0 млн. лв., като намаляват с 5,2 млн. лв. (8,8 %) спрямо септември 2020 година.

Приходите от **данъци върху доходите на физически лица** са в размер на **3 575,1 млн. лв.** или 76,2 % от заложените в разчета за годината. Тези приходи са с 491,3 млн. лв. повече (15,9 %), спрямо същия период на предходната година. Върху размера на данъчните постъпления от ДДФЛ основно влияние имат развитието на пазара на труда и предприетите законодателни и административни мерки в областта на трудовото, социалното и данъчното законодателство.

Редица сектори са пряко или косвено засегнати от наложените мерки за борба с пандемията в България и при основните търговски партньори, налице са прекъснати вериги за доставки и други негативни последствия от пандемията, което от своя страна оказва влияние върху заетостта и трудовите възнаграждения на работещите в тези сектори, и съответно върху приходите от ДДФЛ. Въпреки удължаването на епидемичната обстановка до 30.11.2021 г. и нарастване на заболеваемостта от COVID-19, предприетите политики по доходите и антикризисните мерки, допринасят за преодоляване на негативният ефект от кризата и положителен прираст за бюджетните приходи от ДДФЛ.

*По трудови правоотношения* приходите от данъка към септември 2021 г. са 2 896,5 млн. лв., 74,7 % от годишните разчети. Тези приходи са с 350,5 млн. лв. (13,8 %) повече, в сравнение със същия период на предходната година. Върху размера на постъпленията влияние оказват: увеличението на минималната работна заплата за страната от 01.01.2021 г.; увеличението на минималните осигурителни прагове за 2021 г.; увеличение на заплатите в обществения сектор, вкл. на педагогическия персонал; промените в броя на наетите лица и заплащането на труда; промените в нивото на безработица; допълнителните възнаграждения на медицинския и немедицинския персонал, ангажиран с пациенти, заболели с коронавирус и рискови пациенти; мерките „60/40” и „80/20” за краткосрочна подкрепа на заетостта, чрез които държавата поема изплащането на 60 на сто, респективно 80 на сто от месечния осигурителен доход и дължимите осигурителни вноски за сметка на осигурителя в предприятия, чийто бизнес е пострадал от кризата с разпространението на заразата от коронавирус, и други.

*По извънтрудови правоотношения (свободни професии, граждански договори и др.)* приходите от данъка към септември 2021 г. са в размер на 328,3 млн. лв., което е 83,9 % от годишния разчет. За отчетния период са постъпили с 49,3 млн. лв. повече приходи (17,7 %) спрямо края на септември 2020 година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 346,8 млн. лв., 83,1 % спрямо годишния разчет. За отчетния период са постъпили с 92,7 млн. лв. повече (36,5 %) спрямо септември 2020 година. Допълнително влияне за по-високото изпълнение на приходите от данък върху дивидентите и ликвидационните дялове на местни и чуждестранни физически и юридически лица има предприетата кампания от НАП през месец юни за проверка на касови наличности. Кампанията е стартирана приоритетно към лица, за които има информация за висока касова наличност (над 100 хил. лв.) през 2018 г., 2019 г. и 2020 г., при които има риск от наличие на сделки, сключени при условия, водещи до отклонение от данъчно облагане, наличието на скрито разпределение на печалбата по смисъла на § 1, т. 5 от ДР на ЗКПО. Касовата наличност на селектираните за проверка лица само за 2019 г. е в размер надвишаващ 569,6 млн. лева. Скритото разпределение на печалбата се третира като дивидент, за който се внася 5 % данък върху разпределените суми. Кампанията за проверка на касовите наличности продължава и се очаква да има допълнителен положителен резултат за приходите от тази група данъци и през следващите отчетни периоди.

Постъпленията от *окончателния данък върху приходите от лихви от депозити на физическите лица* са в размер на 3,6 млн. лева.

* **Косвени данъци**

Приходите от **косвени данъци** към септември 2021 г. са в размер на **14 100,9 млн. лв**. или 77,4 % от годишния разчет.

**Приходите от ДДС** са в размер на **9 600,0** **млн. лв.,** което представлява 78,2 % от планираните със ЗДБРБ за 2021 година. Съпоставени с края на септември 2020 г., приходите от ДДС се увеличават с 1 491,4 млн. лв. (18,4 %).

Една от промените, които оказват влияние върху приходите от ДДС през 2021 г. е излизането на Великобритания от Европейския съюз (Брекзит). В резултат на Брекзит, се очаква постъпленията от ДДС от внос да се увеличат за сметка на приходите от ДДС от сделки в страната и ВОП.

В допълнение към това, в сила от началото на 2021 г. са приети и промени за усъвършенстване на законодателството и подобряване на режимите за прилагане и събиране на ДДС, свързани с въвеждане в Закона за ДДС на разпоредби на Директива (ЕС) 2017/2455 и Директива (ЕС) 2019/1995, приложими за трансгранична електронна търговия между данъчно задължени и данъчно незадължени лица. С измененията се подобряват и опростяват някои правила в системата на ДДС, в контекста на доставките на услуги и дистанционните продажби на стоки и някои вътрешни доставки на стоки, с цел подобряване на събираемостта на приходите от данъка и облекчаване на административната тежест.

Нетният размер на приходите от *ДДС от внос* към септември 2021 г. е 3 294,7 млн. лв., като нараства със 745,3 млн. лв. (29,2 %) в сравнение със същия период на 2020 г. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курса на щатския долар спрямо еврото, както и въведената законодателна промяна от 01.07.2019 г. за възможност за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим за периода януари-септември 2021 г. е неначислен ДДС при внос в размер на 911,2 млн. лв. което е с 67,7 млн. лева (8,0 %) повече от деветте месеца на 2020 година. Неначисленият ДДС при внос на руди, шлаки и пепели е 572,5 млн. лв. (ръст от 18,7 млн. лева, 3,4 %), следват мед и изделия от мед – 132,7 млн. лева (ръст от 33,4 млн. лв., 33,6 %). Общо 66 икономически оператори са се възползвали от възможността да отложат начисляването на ДДС при внос през периода януари-септември 2021 година.

Постъпленията от *ДДС при сделки в страната (нето)* към септември 2021 г. възлизат на 6 305,3млн. лв. и нарастват със 746,1 млн. лв. (13,4 %) спрямо същия период на предходната година. Невъзстановеният данъчен кредит към 30.09.2021 г. е в размер на 91,8 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **4 260,9 млн. лв**., което е 75,5 % от планираните със ЗДБРБ за 2021 г. Освен промените в данъчното законодателство и усилията за подобряване на контрола и събираемостта на митническата администрация, влияние върху приходите от акцизи за 2021 г. оказват и отчетените обеми на потребление по групи акцизни стоки. Отмяната на наложените след 27.11.2020 г. противоепидемични мерки за ограничаване разпространението на COVID-19, ръста в цените и предприетите мерки от Агенция „Митници“ за подобряване на митническия и акцизен надзор и контрол доведе до ръст в приходите, администрирани от митническата администрация спрямо 2020 година.

Нетните постъпления от акциз са от следните основни стокови групи: тютюн и тютюневи изделия (49,8 %); горива (43,9 %); алкохол и алкохолни напитки, вкл. бира (5,4 %), други акцизни стоки (0,7 %) и авансови вноски (0,2 %). Постъпления от акциз към септември 2021 г. по основни стокови групи, са както следва:

* *Акцизите от тютюн и тютюневи изделия* възлизат на2 122,2 млн. лева*;*
* *Акцизите от горив*а са в размер на 1 868,9 млн. лева;
* *Акцизите от алкохол и алкохолни напитки (вкл. бира)* възлизат на 228,7 млн. лева;
* *Приходите от други акцизни стоки* възлизат на 31,0 млн. лева;
* *Авансови вноски –* 10,2 млн. лева.

**Приходите от данък върху застрахователните премии** са в размер на **35,6 млн. лв**., при планирани за годината 50,0 млн. лева.

**Постъпленията от** **мита** възлизат на **204,4 млн. лв**. или 84,7 % от планираните със ЗДБРБ за 2021 г., като заемат 1,0 % относителен дял в общия размер на данъчните приходи по държавния бюджет. В сравнение със същия период на предходната година събраните мита са с 47,8 млн. лв. (30,5 %) повече.

Основните фактори, от които зависят приходите от ***мита и митнически такси*** са следните:

* динамика в цените на енергийни и неенергийни суровини;
* реален растеж на световната и европейска икономика;
* подобряване на ефективността на митническия контрол, чрез извършване на проверки, изготвяне на указания, усъвършенстване на информационните системи за анализ на риска;
* синхронизиране на законодателството, процедурите и инструментите за митнически контрол на ЕС, с цел правилното определяне и събиране на публичните вземания от компетентността на митническата администрация.

По-високи постъпления от митакъм края на септември 2021 г. се отчитат при следните групи стоки: „Чугун, желязо и стомана“ - приходите са с 16,3 млн. лв. повече спрямо края на септември 2020 г.; „Пластмаси и пластмасови изделия“ – приходите нарастват с 8,7 млн. лв. (74,4 %) спрямо тези към края на септември 2020 г.; „Автомобилни превозни средства, велосипеди и др.“  - приходите нарастват с 5,9 млн. лв. (43,2 %) спрямо постъпленията към края на септември 2020 г.; „Торове“ - приходите нарастват с 5,0 млн. лв. (132,1 %) спрямо постъпленията към края на септември 2020 г.; „Електрически машини и апарати” - увеличение в размер на 4,5 млн. лв. (37,7 %) спрямо постъпленията към края на септември 2020 г. В зависимост от произхода на внасяните стоки, най-голям е делът на приходите от мита при внос на стоки от Китай. Събраната сума през периода януари - септември 2021 г. е 95,5 млн. лева, което представлява 47,1 % от всички събрани мита и ръст от 15,7 % спрямо същия период на 2020 година. На второ място са приходите от мита за внос на стоки с произход Русия – 19,8 млн. лева, 9,8 % дял и ръст от 17,4 % спрямо деветте месеца на 2020 година. Следват приходите от мита за стоки, внесени от Украйна (11,4 млн. лева, 5,6 % дял от всички мита), САЩ с 8,4 млн. лева приходи, 4,2 % относителен дял и ръст от 7,7 %, и Турция (7,7 млн. лева, 3,8 % дял и ръст от 169,5 %).

* **Други данъци**

Постъпленията от **други данъци** по държавния бюджет към края на септември 2021 г. са в размер на **95,8 млн. лв.** или 82,7 % от планираните със ЗДБРБ за 2021 година.

* **Неданъчни приходи**

Отчетените **неданъчни приходи** по държавния бюджет към септември 2021 г. са в размер на **2 498,5 млн. лв**. и се формират основно от приходи от държавни такси, приходи и доходи от собственост, приходи от концесии и други. През месец април 2021 г. постъпиха приходи с еднократен за годината ефект, които представляват първоначално концесионно възнаграждение за държавата от концесията на Летище София.

* **Помощи и дарения**

Постъпилите **помощи** **и дарения** по държавния бюджет към септември 2021 г. са в размер на **2,1 млн. лв.** и са по бюджетите на министерствата и ведомствата.

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към септември 2021 г. е **22 138,2 млн. лв**. или 64,0 % от предвидените със ЗДБРБ за 2021 година.

**Разходи, трансфери за други бюджети и вноска в бюджета на ЕС**

**към септември 2020 г. и 2021 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) към септември 2021 г. са в размер на **8 323,6 млн. лв**., което представлява 54,9 % от годишния разчет. Съпоставени с данните към септември 2020 г., нелихвените разходи нарастват с 330,0 млн. лв. (4,1 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 4 876,1 млн. лв. или 72,4 % от планираните за 2021 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 1 452,0 млн. лв. или 49,9 % от планираните за годината. Социалните разходи (вкл. разходите за стипендии) са в размер на 1 013,7 млн. лв. или 57,7 % от предвидените за годината и са основно разходи по бюджета на МТСП за помощи по Закона за социално подпомагане, Закона за хората с увреждания, Закона за семейните помощи за деца и др. Предоставените текущи и капиталови трансфери за чужбина са в размер на 10,5млн. лв. Разходите за субсидии са в размер на 800,1 млн. лв. или 62,8 % от планираните за годината. От тях 135,6 млн. лв. са субсидиите за „БДЖ – Пътнически превози” ЕООД; 152,4млн. лв. (в т.ч. 0,4 млн. лв. за предотвратяване на последици от стихийни бедствия – ПМС № 207/29.06.2021 г.) са субсидиите за Национална компания „Железопътна инфраструктура” и 44,4млн. лв. (в т.ч. 26,5 млн. лв. за извършване на универсална пощенска услуга и 17,8 млн. лв. за разпространение на периодични печатни издания - вестници и списания) за „Български пощи” ЕАД. Към края на месец септември 2021г. ДФ „Земеделие“ e изплатил субсидии в общ размер на 176,7 млн. лв., от които 84,8 млн. лв. държавна помощ; 71,1 млн. лв. преходна национална помощ за тютюн; 14,9 млн. лв. преходна национална помощ за сектор „Животновъдство“ и 4,3 млн. лв. средства за ДДС по схеми „Училищен плод“ и „Училищно мляко“.

Капиталовите разходи (вкл. нетния прираст на държавния резерв) по държавния бюджет възлизат на 171,2 млн. лева. В частта на капиталовите разходи е отразена извършена трансакция през месец юли по възстановяване на средства по държавния бюджет от сметката за чужди средства на МРРБ, която по същество представлява възстановен разход и се отразява в намаление на разходите на касова основа.

* + **Просрочени задължения**

Към 30.09.2021 г. просрочените задължения на централно и местно правителство са в размер на **403,5 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **289,2 млн. лева.** Спрямо отчетените в края на 2020 г. те нарастват с 220,1 млн. лева. В обхвата на държавния бюджет по-значими проблеми с наличие на просрочени задължения има при няколко министерства: Министерство на регионалното развитие и благоустройството – 222,5 млн. лв. (увеличение с 222,5 млн. лв. спрямо просрочията в края на 2020 г.) - това са просрочени задължения за извършени и фактурирани дейности по договори за текущ ремонт и поддържане на републиканските пътища, вкл. и зимно поддържане, които не са обезпечени със средства по утвърдения за 2021 г. бюджет на Агенция „Пътна инфраструктура“ за текущ ремонт и поддържане, поради което предстои извършването на вътрешна компенсирана промяна по бюджета на агенцията, с оглед тяхното разплащане; Министерство на земеделието, храните и горите – 19,8 млн. лв. (увеличение с 6,3 млн. лв. спрямо просрочията в края на 2020 г.); Министерство на вътрешните работи – 9,9 млн. лв. (увеличение с 9,9 млн. лв. спрямо отчетените в края на 2020 г.); Министерство на правосъдието – 6,2 млн. лв. (увеличение с 6,2 млн. лв. спрямо отчетените в края на 2020 г.); Министерство на отбраната – 2,8 млн. лв. (увеличение с 0,9 млн. лв. спрямо отчетените в края на 2020 г.), в т.ч. 2,2 млн. лв. на ВМА, и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при: Българската национална телевизия – 6,1 млн. лв. (намаление с 25,7 млн. лв. спрямо отчетените в края на 2020 г.), в т.ч. 5,8 млн. лв. просрочени задължения към доставчици в страната; Българското национално радио – 3,0 млн. лв. (увеличение с 1,4 млн. лв. спрямо отчетените в края на 2020 г.), в т.ч. 2,7 млн. лв. просрочени задължения за данъци, вноски, такси и административни санкции; Държавните висши училища – 12,7 млн. лв. (увеличение с 6,9 млн. лв. спрямо отчетените в края на 2020 г., като включват задължения за внасяне на данъци, вноски, такси и административни санкции, задължения към доставчици и др.).

Просрочените задължения по **бюджетите на общините** към 30.09.2021 г. са в размер на **114,3 млн. лв.,** като спрямо края на 2020 г. се отчита намаление с 13,4 млн. лева. С най-голям относителен дял в просрочените задължения по бюджетите на общините към края на месец септември 2021 г. са просрочените задължения към доставчици, които са в размер на 85,7 млн. лева. В делегираните от държавата дейности просрочените задължения са в размер на 2,9 млн. лева.

В системата на **НЗОК** към 30.09.2021 г. просрочените задължения са в размер 4,8 хил. лева.

Извън обхвата на консолидираната фискална програма, продължава да има проблем с просрочията на лечебните заведения за болнична помощ (държавни и общински болници – търговски дружества). Към 30.09.2021 г. размерът на просрочените задължения е 133,8 млн. лв., от които 103,7 млн. лв. са на държавните болници и 30,1 млн. лв. са на общинските болници. Спрямо отчетените просрочени задължения към 31.12.2020 г. се отчита увеличение с 18,9 млн. лв. (с 16 на сто).

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

С актуализираните разчети по ЗДБРБ за 2021 г. са утвърдени 253,0 млн. лв**.** **субсидии** за нефинансови предприятия от централния бюджет.

Средствата за субсидии са предназначени за търговски дружества, осъществяващи превоза на пътниците по нерентабилни автобусни линии във вътрешноградския транспорт и транспорта в планински и други райони, за текущо поддържане и експлоатация на железопътната инфраструктура и др.

- Със ЗДБРБ за 2021 г. за Национална компания „Железопътна инфраструктура” са предвидени средства под формата на субсидии, предназначени за поддържане и експлоатация на железопътната инфраструктура, в размер на 195,0 млн. лева. Усвоените средства за първите девет месеца на 2021 г. са в размер на 152,0 млн. лв. или 77,9 на сто от годишния план. Същите са предоставени в съответствие с утвърдения от министъра на транспорта, информационните технологии и съобщенията График за превеждане на субсидиите, съобразен с необходимостта от средства за финансиране на текущите дейности на предприятието.

- Предвидените със ЗДБРБ за 2021 г. средства за субсидиране на превоза на пътниците по нерентабилни автобусни линии във вътрешноградския транспорт и транспорта в планински и други райони са в размер на 58,0 млн. лева. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център. През първите девет месеца на 2021 г. усвоените средства са в размер на 30,3 млн. лв. или 52,3 на сто от разчета за годината.

За **капиталови трансфери** от централния бюджет за нефинансови предприятия със ЗДБРБ за 2021 г. са предвидени **407,5 млн. лева.** Преведените и усвоени средства към 30.09.2021 г. са в размер на **168,0 млн. лв.** или 41,2 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2021 г. от държавния бюджет за компанията е предвиден капиталов трансфер в размер на 140,0 млн. лева. Усвоените средства за първите девет месеца на 2021 г. са в размер на 61,1 млн. лв. или 43,7 на сто от годишния разчет. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2021 г. са в размер на 109,0 млн. лева. Усвоените средства за първите девет месеца на 2021 г. са в размер на 33,1 млн. лв. или 30,3 на сто от утвърдения годишен план. Средствата са предназначени за планов заводски (среден и капитален) ремонт и рециклиране на пътнически вагони, подемен и капитален ремонт и преустройство на електрически локомотиви;
  + *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталови трансфери от държавния бюджет. Предвидените със ЗДБРБ за 2021 г. средства са в размер на 148,5 млн. лева. За първите девет месеца на 2021 г. са усвоени средства в размер на 73,8 млн. лв. или 49,7 на сто от годишния план;
* През 2021 г. продължава изпълнението на Програмите за отстраняване на нанесени щети върху околната среда, настъпили от минали действия или бездействия, при приватизация. В ЗДБРБ за 2021 г. за тези програми са предвидени 10,0 млн. лева. За първите девет месеца на 2021 г. не са усвоени средства.

**Други разходи по централния бюджет** предназначени за:

* *Компенсиране на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт, със средства от държавния бюджет* - предвидените средства са общо в размер на 122,8 млн. лв., от които 47,0 млн. лв. за пътувания с вътрешноградския транспорт и междуселищния автомобилен транспорт, 46,0 млн. лв. за транспорт на деца и ученици по чл. 283, ал. 2 от Закона за предучилищното и училищното образование, 16,8 млн. лв. за превоз на служители, ползващи право на безплатно пътуване при изпълнение на служебните си задължения, и 13,0 млн. лв. за пътувания с железопътния транспорт. Предоставените средства за първите девет месеца на 2021 г. са общо в размер на 76,2 млн. лв. или 62,0 на сто от годишния разчет.

Предоставените средства към 30.09.2021 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 408/2020 г. за изпълнението на държавния бюджет на Република България за 2021 г., са както следва:

- компенсации за пътувания с железопътния транспорт в размер на 4,5 млн. лв., което е 34,6 на сто от утвърдения годишен план;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 71,7 млн. лв., което е 65,3 на сто от утвърдения годишен план.

Предоставените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за първите девет месеца на 2021 г., диференцирани по групи правоимащи лица и размер на намалението спрямо редовната цена, са както следва:

- 29,1 млн. лв. за транспорт на деца и ученици в съответствие с чл. 283, ал. 2 от Закона за предучилищното и училищното образование, което е 63,2 на сто от утвърдения годишен план;

- 42,6 млн. лв. за безплатни и по намалени цени пътувания по общини. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо годишния план е 66,8 на сто, в това число:

* 30,0 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 63,8 на сто от утвърдения годишен план;
* 12,6 млн. лв. за превоз на служители, ползващи право на безплатно пътуване при изпълнение на служебните си задължения, което е 75,1 от годишния план.
* **Разходи за лихви**

**Лихвените плащания** по държавния бюджет към 30.09.2021 г. са в общ размер на **522,8 млн. лв**. или 84,0 % от предвидените в годишните разчети.

Разходите за **лихви по външни заеми** са в размер на **401,6 млн. лв.** (от тях 13,3 млн. лв. са възстановени средства след приключване на операция по опрощаване на дълга на Судан), в т.ч. 382,3 млн. лв. по централния бюджет. Разходите за лихви по ДИЗ, управлявани от министерства и ведомства са в размер на 19,3 млн. лв. (от тях 1,3 млн. лв. са по заемите с краен бенефициент търговско дружество).

През отчетния период не са използвани средства, предвидени за покриване на риска от активиране на държавни гаранции.

**Лихвите по вътрешни заеми** по държавния бюджет към септември 2021 г. са в размер на **121,2 млн. лв.** и представляват основно лихви по емисии на ДЦК на вътрешния пазар. Платените лихви и отстъпки по ДЦК, емитирани на аукционен принцип са в размер на 125,4 млн. лв. Реализираните при аукционите премии над номинала от емисии ДЦК към 30.09.2021 г. (отчетени в намаление на разходите за лихви по вътрешния дълг) са съответно (-4,5) млн. лв.

* **Нетният размер на трансферите по държавния бюджет**  към септември 2021 г. е **12 197,8 млн. лв.,** в т.ч.:
* бюджетните взаимоотношения  с  общините  включват  нето трансфери  и временни безлихвени заеми в  размер  на 4 253,5 млн. лв., от които субсидии от централния бюджет в размер на 3 678,1 млн. лв., други целеви трансфери от централния бюджет в размер на 166,8 млн. лв., нетни трансфери от/за други бюджети в размер на 415,9 млн. лв. и възстановени трансфери от предходни години в централния бюджет – 7,3 млн. лева;
* на социалноосигурителните фондове (нето) – 6 851,6 млн. лв.,което представлява 79,7 % от годишния разчет;
* на други автономни бюджети (ДВУ, БАН, ССА, БНТ, БНР и БТА) – 746,8 млн. лв., 86,6 % от годишния разчет.
* Частта от **вноската на Република България в общия бюджет на ЕС,** изплатена към 30.09.2021 г. от централния бюджет, възлиза на **1 094,0 млн. лева.**
* **Бюджетното салдо по държавния бюджет** към 30.09.2021 г. **е положително** в размер на **16,6 млн. лева**.
* **Финансиране на бюджета чрез операции по дълга**

Към 30.09.2021 г. е отчетено положително нетно външно финансиране по централния бюджет в размер на 921,7 млн. лева.

През отчетния период по централния бюджет са ***усвоени*** 999,4 млн. лв. по заеми от чужбина.

Усвоените средства, в размер на 511,0 млн. евро (999,4 млн. лв.), са по Споразумение за заем между Европейския съюз и Република България за временна подкрепа с цел смекчаване на рисковете от безработица при извънредни обстоятелства (SURE) вследствие на COVID-19, постъпили по централен бюджет през май, на два транша, съответно 8-годишен транш от 311 млн. евро и 25-годишен транш от 200 млн. евро.

***Извършените погашения*** по заеми от чужбина по централния бюджет възлизат на 77,7 млн. лв. и са, както следва:

* 47,6 млн. лв. към Международната банка за възстановяване и развитие;
* 20,3 млн. лв. към Европейската инвестиционна банка;
* 9,8 млн. лв. към Банка за развитие на Съвета на Европа.

По **държавните инвестиционни заеми**, управлявани от министерства и ведомства, през отчетния период няма ***усвоени*** средства.

***Изплатените погашения*** по ДИЗ, управлявани от министерства и ведомства, са в размер на 76,0 млн. лв. По заемите с краен бенефициент търговско дружество извършените погашения са в размер на 9,8 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** В края на месец септември 2021 г. е отчетено положително нетно вътрешно финансиране на бюджета с държавни ценни книжа (ДЦК) в размер на 496,6 млн. лв. Общият размер на постъпленията от емисии на ДЦК е 1 295,8 млн. лв. или са емитирани 1 300,0 млн. лв. ДЦК на обща номинална стойност, както следва: през февруари - петгодишни облигации в обем 200 млн. лв. номинална стойност при постигната среднопретеглена годишна доходност в размер на (-0,17) и облигации с матуритет десет години и 6 месеца с номинална стойност 300 млн. лв. при постигната среднопретеглена годишна доходност в размер на 0,14 %; на 22 март Министерството на финансите (МФ) преотвори емисия петгодишни ДЦК (деноминирана в лева с падеж 24.02.2026 година), като на проведения аукцион са пласирани ДЦК за 300 млн. лв. съвкупна номинална стойност при среднопретеглена годишна доходност в размер на (-0,10 %). През септември са проведени два аукциона за пласмент на ДЦК, като на 7 септември 2021 г. МФ преотвори и пласира емисия 5-годишни ДЦК за 200 млн. лв. съвкупна номинална стойност при постигната среднопретеглена годишна доходност в размер от (-0,15 %) и съответно - на 20 септември 2021 г. емисия 10,5-годишни ДЦК за 300 млн. лв. съвкупна номинална стойност при постигната среднопретеглена годишна доходност в размер на 0,20 %.

Отчетените погашения в края на септември 2021 г. са в размер на 799,2 млн. лв., в т.ч. през февруари Министерството на финансите погаси емисия 4-годишни ДЦК от 2017 г. в обем от 200 млн. лв. и 7-годишни ДЦК от 2014 г. в размер на 145 млн. евро (283,6 млн. лв.) номинална стойност; през юли емисия 10,5-годишни ДЦК от 2011 г. в обем 315,6 млн. лева.

# Бюджет на съдебната власт

Със ЗДБРБ за 2021 г. са предвидени общо **приходи** по бюджета на съдебната власт в размер на 109,0 млн. лв., от тях 93,0 млн. лв. са приходи от съдебни такси. За деветмесечието на 2021 г. са отчетени приходи в размер на 70,5 млн. лв. (64,7 % от планираните), от които 59,8 млн. лв. - приходи от съдебни такси. За сравнение, към 30.09.2020 г. са отчетени общо приходи в размер на 72,8 млн. лв. (62,8 % от планираните), от които 61,6 млн. лв. - приходи от съдебни такси.

**Разходите** по бюджета на съдебната власткъм 30.09.2021 г.са в размер на 593,9 млн. лв. или 67,5 % от планираните за годината (880,3 млн. лв.). За сравнение, през същия период на 2020 г. са отчетени разходи в размер 538,9 млн. лв., които представляват 69,9 % от определените с годишния закон 771,3 млн. лева. За деветмесечието на 2021 г. с най-голям относителен дял от отчетените разходи са тези за персонал – 92,0 % (546,5 млн. лв.).

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

# Сметка за Европейски средства на Разплащателна агенция към Държавен фонд „Земеделие”

* **Приходи**

За 2021 г. планираните приходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са в размер на 699,7 млн. лева. Към 30.09.2021 г. постъпленията са в размер на 343,0 млн. лв., което представлява 49,0 % от годишния план, при 32,8 % изпълнение на годишния план за същия период на предходната година. Приходната част е формирана от помощи и дарения от чужбина, приходи от наказателни лихви и коректив на касови постъпления, разпределени както следва:

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ към края на септември 2021 г. е 73,0 млн. лв. при планирани за годината средства в размер на 147,9 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на ПРСР, без директни плащания, към 30.09.2021 г. възлизат на 60,5 млн. лв., което е 45,1 % от планираните за годината 134,2 млн. лева. За сравнение, изпълнението на плана за деветмесечието на 2020 г. е 23,8 процента.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (EФГЗ) към 30.09.2021 г. са 6,5 млн. лв., което представлява 70,7 % от планираните за годината 9,2 млн. лева. За сравнение, за същия период на предходната година възстановените суми по това направление са 68,4 % от годишния план.

През деветмесечието на 2021 г. са получени 6,0 млн. лв. текущи приходи, възстановени средства от Европейския фонд за морско дело и рибарство (ЕФМДР), което представлява 133,3% спрямо планираните за годината 4,5 млн. лева. За същия период на предходната година изпълнението е било 28,4 %.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ към 30.09.2021 г. е 274,6 млн. лв. при планирани за годината 551,8 млн. лева.

Получените капиталови приходи от ЕЗФРСР по линия на ПРСР без директни плащания към 30.09.2021 г. са 262,1 млн. лв., което е 48,9 % от годишния план (536,0 млн. лв.). За сравнение, през деветмесечието на 2020 г. са получени 236,0 млн. лева.

През деветмесечието на 2021 г. са получени капиталови приходи в размер на 11,6 млн. лв. от фонд ЕФМДР при планирани за годината 15,8 млн. лв., което е 73,4 % изпълнение на плана за годината. За сравнение, изпълнението на годишния план към 30.09.2020 г. е 65,0 процента.

Към 30.09.2021г. са получени и отчетени 0,8 млн. лв. капиталови приходи от ЕФГЗ за пазарни мерки.

* ***Приходи от наказателни лихви***

Към края на третото тримесечие на 2021 г. са отчетени приходи от получени наказателни лихви, свързани с вземания за възстановяване на средства от ЕК в размер на 1,2 млн. лева.

* ***Коректив на касови постъпления***

Към 30.09.2021 г. отчетеният коректив на касови постъпления е минус 5,9 млн. лв. Той е формиран от размера на принудително събрани суми от НАП, за които не е извършен превод на средства по сметката на ДФЗ-РА.

* **Разходи**

Общият размер на планираните за 2021 г. разходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” е 913,1 млн. лева.

Уточненият план на субсидиите за текуща дейност и капиталовите трансфери за 2021 г. е 647,5 млн. лева. Изпълнението към 30.09.2021 г. възлиза на 35,2 % от годишния план и е в размер на 227,6 млн. лева.

Разпределението на разходите е както следва:

* ***Субсидии и други текущи трансфери за нефинансови предприятия***

За 2021 г. са планирани средства в размер на 297,8 млн. лв. за субсидии и други текущи трансфери за нефинансови предприятия. Отчетените към края на третото тримесечие на 2021 г. средства представляват 34,8 % от планираните за годината и са в размер на 103,6 млн. лева. За същия период на предходната година, изпълнението е 62,3 млн. лева.

Изпълнението по дейности е както следва:

- национално съфинансиране към ЕЗФРСР за директни плащания – 33,9 млн. лв., изпълнение 34,5 % на планираните за годината 98,2 млн. лева;

- текущи субсидии по Програмата за морско дело и рибарство – 0,3 млн. лв., изпълнение 4,5 % на планираните за годината 6,6 млн. лева;

- текущи субсидии по Програмата за развитие на селските райони – 45,6 млн. лв., изпълнение от 30,6 % на планираните за годината 149,2 млн. лева;

- текущи субсидии за пазарни мерки – 23,8 млн. лв., изпълнение от 54,5 % на планираните за 2021 г. 43,7 млн. лева.

* ***Субсидии и други текущи трансфери за юридически лица с нестопанска цел***

За 2021 г. за субсидии и други текущи трансфери за юридически лица с нестопанска цел са планирани 18,2 млн. лева. Към края на деветмесечието са отчетени разходи в размер на 10,4 млн. лв. при 9,9 млн. лв. за същия период на 2020 година.

Разпределението по дейности е както следва:

- национално съфинансиране към ЕЗФРСР за директни плащания – 0,1 млн. лв.;

- текущи субсидии по ПМДР – 2,1 млн. лв. при планирани 1,3 млн. лева;

- текущи субсидии по Програмата за развитие на селските райони – 8,2 млн. лв., изпълнение 48,8 % на планираните 16,8 млн. лева;

- текущи субсидии за пазарни мерки – 0,03 млн. лв., при планирани за годината 0,1 млн. лева.

* ***Капиталови трансфери за нефинансови предприятия***

За 2021 г. за капиталови трансфери за нефинансови предприятия са планирани 314,3 млн. лева. Към 30.09.2021 г. са отчетени 108,7 млн. лв., което е 34,6 % изпълнение на годишния план. Изпълнението за същия период на предходната година е 117,8 млн. лева.

Разпределението по дейности е както следва:

- капиталови трансфери по Програмата за морско дело и рибарство (ПМДР) – 4,4 млн. лв., което е 21,7 % изпълнение на годишния план (20,3 млн. лева);

- капиталови трансфери по ПРСР – 103,8 млн. лв., 35,6 % изпълнение на годишния план (291,6 млн. лв.);

- капиталови трансфери за пазарни мерки – 0,5 млн. лв., което е 21,7 % изпълнение на годишния план (2,3 млн. лева).

* ***Капиталови трансфери за организации с нестопанска цел***

За 2021 г. са планирани капиталови трансфери за организации с нестопанска цел в размер на 17,3 млн. лева. Към 30.09.2021 г. са отчетени капиталови трансфери по ПРСР в размер на 4.8 млн. лв., 27.7 % изпълнение на годишния план. За същия период на предходната година изпълнението спрямо годишния план е 23,6 процента.

Планираните разходи в размер 265,6 млн. лв., в т.ч.: за заплати и възнаграждения на персонала 8,9 млн. лв., задължителни осигурителни вноски от работодатели 2,5 млн. лв., издръжка 8,9 млн. лв. и придобиване на ДМА 245,2 млн. лв., подлежат на отчитане в § 63-00 „Трансфери между сметки за средствата от ЕС“.

* **Трансфери**

В частта на трансферите, в касовия отчет на ДФЗ-РА към 30.09.2021 г. са отразени следните касови потоци:

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР, ОПРСР, ПМДР и директни плащания. Към 30.09.2021 г. техният размер е 1,0 млн. лева.

Предоставените през деветмесечието на 2021 г. трансфери във връзка с чл.14 от Закона за подпомагане на земеделските производители възлизат на 0,6 млн. лева.

* ***Трансфери между сметки за средства от Европейския съюз:***

Предоставените трансфери са формирани от изплатените субсидии и възстановените суми от публични бенефициенти. Към края деветмесечието на 2021 г. са отчетени 211,0 млн. лв., в т.ч.:

* по Програмата за развитие на селските райони – 205,6 млн. лв.;
* национално съфинансиране към директни плащания – 0,1 млн. лв.;
* по Програмата за морско дело и рибарство: 5,3 млн. лева.

Към края на третото тримесечие на 2020 г. са предоставени трансфери в размер на 193,3 млн. лв.

* **Финансиране**

Към 30.09.2021 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ са в размер на 95,2 млн. лева.

Към 30.09.2021 г. са отчетени плащания в общ размер на 972,1 млн. лв., 49,4 % от годишните разчети (1 969,8 млн. лв.) при 903,4 млн. лв. за същия период на 2020 г.

Отчетени са плащания по следните направления:

* 843,5 млн. лв. за директни плащания за сметка на ЕФГЗ, представляващи 52,5 % от планираните 1 607,4 млн. лева;
* 105,7 млн. лв. средства от ЕЗФРСР, прехвърлени към директни плащания, което е 35,9 % от планираните 294,7 млн. лева;
* 19,2 млн. лв. за пазарни мерки, което е 50,8 % изпълнение на годишния разчет от 37,8 млн. лева;
* 3,7 млн. лв. суми за преструктуриране, 12,4 % от планираните 29,8 млн. лева.

Възстановените суми от Европейския съюз към 30.09.2021 г. възлизат общо на 1 866,8 млн. лв., което е 95,1 % от планираните 1 962,7 млн. лв. За сравнение, към 30.09.2020 г. изпълнението е 91,0 %.

Възстановени са суми по следните направления:

* 1 618,5 млн. лв. за директни плащания от ЕФГЗ – 100,8 % спрямо заложените 1 604,9 млн. лева;
* 231,7 млн. лв. от ЕЗФРСР, прехвърлени към директни плащания – 78,6 % от заложените 294,7 млн. лева;
* 12,0 млн. лв. за пазарни мерки от ЕФГЗ, 34,8 % изпълнение на планираните за годината 34,5 млн. лева;
* 4,6 млн. лв. суми за преструктуриране от ЕФГЗ при планирани 28,6 млн. лв., изпълнение 16,1 %.

Предоставените суми (нето) по разчети с ЦБ за финансиране на плащания при недостиг на средства по сметки възлизат на -799,4 млн. лева. при планирани -26,3 млн. лева.

# Национален фонд към Министерство на финансите

По сметките на НФ към 30.09.2021 г. са постъпили приходи (нето) в размер на 1 541,9 млн. лева по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка 2014–2020 г. и двустранните програми за трансгранично сътрудничество по външните граници на EС (ПТСВГ) за периода 2014–2020 г., като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 606,0 млн. лева. По видове разходи изпълнението е както следва: 53,57 % от общата стойност са капиталови трансфери, 45,35 % са субсидии, 1,07 % предоставени текущи и капиталови трансфери за чужбина и 0,002 % - издръжка.

Трансферите (нето), временните безлихвени заеми (нето) и временна възмездна финансова помощ за разглеждания период са на стойност 1 160,0 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г., ПТСВГ за периода 2014 – 2020 г., ФМ на ЕИП 2014–2021 г. и НФМ 2014–2021 г., както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

Във връзка с изпълнение на ОП - програмен период 2014 – 2020 г. и ПТСВГ 2014 – 2020 г. по сметките на НФ са получени трансфери от централния бюджет на стойност 218,7 млн. лева.

Общата сума от други приходи (корективи за касови постъпления, отчетени за дължими суми от бенефициенти по ОП), постъпили по сметките на НФ, са в размер на 5,8 млн. лева.

Наличностите по сметката за средства от ЕС на НФ към 30.09.2021 г. възлизат на 3 037,2 млн. лв. (в отчета на НФ са включени и наличностите на Фонд мениджър на финансови инструменти в България (Фонд на фондовете), които са на стойност 238,0 млн. лв.), като в БНБ наличните средства са в размер на 3 037,1 млн. лв., а в търговските банки (УниКредит Булбанк АД и Банка ДСК ЕАД) са в размер на 0,1 млн. лева.

**Структурни и Кохезионен фондове (СКФ) 2007 – 2013 г.**

През отчетния период са постъпили (нето) възстановени суми от бенефициенти по сметките на Национален фонд на стойност на 14,6 млн. лева.

През отчетния период е възстановено авансово финансиране, предоставено по реда на ДДС6/2011 г. на бюджетни организации на стойност на 1,3 млн. лева.

**Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

Общо получените средства (нето) от ЕК за периода са в размер на 1 526,4 млн. лв. (в тях влизат и извършените разходи по REACT-EU в размер на 186,2 млн. лева) и са разпределени както следва:

* ОП „Иновации и конкурентоспособност” – 341,0 млн. лв. (вкл. REACT-EU в размер на 26,0 млн. лева);
* ОП „Добро управление” – 24,0 млн. лв.;
* ОП „Транспорт и транспортна инфраструктура” – 229,5 млн. лв.;
* ОП „Околна среда 2014 – 2020 г.“ – 203,9 млн. лв.;
* ОП „Развитие на човешките ресурси 2014 - 2020 г.” – 289,6 млн. лв. (вкл. REACT-EU в размер на 94,6 млн. лева);
* Инициативата за младежка заетост – 7,4 млн. лв.;
* ОП „Региони в растеж“ – 290,2 млн. лв. (вкл. REACT-EU в размер на 16,8 млн. лева);
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 19,5 млн. лв. (вкл. REACT-EU в размер на 10,4 млн. лева) и
* ОП „Наука и образование за интелигентен растеж” – 121,3 млн. лв. (вкл. REACT-EU в размер на 38,4 млн. лева).

Направените разходи (нето) по Оперативни програми и трансферите (нето) към бюджетни организации и операции с активи към края на деветмесечието са на стойност 1 831,5 млн. лв. (в тях влизат и извършените разходи по REACT-EU в размер на 247,8 млн. лева), като разпределението по Оперативни програми е следното:

* ОП „Развитие на човешките ресурси 2014 - 2020 г.” – 374,4 млн. лв. (вкл. REACT-EU в размер на 128,3 млн. лева);
* Инициативата за младежка заетост – 12,8 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 38,2 млн. лева (вкл. REACT-EU в размер на 21,4 млн. лева);
* ОП „Иновации и конкурентоспособност” – 467,3 млн. лв. (вкл. REACT-EU в размер на 25,5 млн. лева);
* ОП „Добро управление” – 39,4 млн. лв.;
* ОП „Региони в растеж“ – 242,9 млн. лв.;
* ОП „Транспорт и транспортна инфраструктура” – 221,6 млн. лв.;
* ОП „Наука и образование за интелигентен растеж” – 193,9 млн. лв. (вкл. REACT-EU в размер на 72,6 млн. лева) и
* ОП „Околна среда 2014 – 2020 г.“ – 241,0 млн. лева.

Предоставеното авансово финансиране по реда на ДДС 6/2011 г. към бюджетни организации за периода е на стойност 219,7 млн. лева, а възстановените средства – 187,6 млн. лева. В сумата на предоставеното авансово финансиране по реда на ДДС6/2011 г. е включена и предоставена възмездна финансова помощ (нето) в размер на (– 1,1 млн. лева) на ОП „Транспорт и транспортна инфраструктура”.

Извършените разходи до края на третото тримесечие са 74,6 % от заложените разходи за годината.

Изплатените средства от оперативните програми за мерките за минимизиране на отрицателните последици от епидемичното разпространение на COVD-19 през отчетния период са в размер на 627,4 млн. лева.

**Програма ФАР и Преходен финансов инструмент**

През отчетния период са възстановени суми от бенефициенти по сметките на Национален фонд на стойност 0,04 млн. лв. През отчетния период няма възстановени суми от бенефициенти по сметките на Национален фонд.

**Програма ИСПА/Кохезионен фонд (Регламент 1164/94)**

За периода са възстановени средства към ЕК на стойност 2,6 млн. лева.

**Програма САПАРД**

През периода са извършени възстановявания от бенефициенти по дългове на стойност 2,5 млн. лева.

**Двустранни програми за трансгранично сътрудничество по външните граници на Европейския съюз 2007 – 2013 г. и 2014 – 2020 г.**

Получените средства към 30.09.2021 г. са на стойност 13,4 млн. лв., представляващи възстановени разходи от ЕК и постъпили средства за съфинансиране от страните-партньори, както и разпределени към администратори в чужбина за сметка на средствата, получени от страната-партньор.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 16,7 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Получените средства към 30.09.2021 г. са на стойност 4,7 млн. лева.

Сумата на разходите и трансферите (нето) към 30.09.2021 г. с натрупване са на обща стойност 15,7 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 30.09.2021 г. възлиза на 6 624,9 млн. лв. Най-голям е делът на приходите от осигурителни вноски (96,6 % от общите приходи), които за отчетния период са в размер на 6 400,1 млн. лв.

Съпоставени с деветмесечието на 2020 г., приходите по бюджета на ДОО нарастват със 707,2 млн. лв. (12,0 %). Върху състоянието на приходите през 2021 г. влияние оказват следните основни фактори:

- за частния и за обществения сектор - увеличаване на минималния осигурителен доход за самоосигуряващите се лица от 610 лв. на 650 лв.; запазване равнищата на минималните осигурителни доходи по основните икономически дейности и квалификационни групи професии от 2020 г., с изключение на позициите, които са под новия размер на минималната работна заплата за 2021 г. (650 лв.), които бяха приравнени на нея;

- за обществения сектор - увеличение на възнагражденията на педагогическите специалисти и непедагогическия персонал; увеличение с 30% (от 01.08.2020 г.) на разходите за персонал на органи и администрации, които са натоварени с дейности по овладяване на пандемията и последствията от COVID 19, в. т.ч. за служители на първа линия, които бяха включени в социално-икономическия пакет на правителството; увеличение с 15 % на разходите за персонал на Министерството на вътрешните работи за 2021 г.; увеличение с 10 % на средствата за заплати и възнаграждения на персонала, нает по трудови и служебни правоотношения, включително и на средствата за осигурителни вноски, за всички структури, които не попадат в обхвата на пакета от социално-икономически мерки на правителството; увеличение на средствата за заплати и възнаграждения на персонала за изборните длъжности и за заетите в системата на съдебната власт, за които законодателно е регламентиран механизъм за формиране на възнагражденията.

- за частния сектор – нарастване на заплатите в частния сектор и задържащото се ниско ниво на безработица.

Отчетените неданъчни приходи към края на септември 2021 г. по бюджета на ДОО възлизат на 224,9 млн. лв., в т.ч. 205,5 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО).

Размерът на извършените **разходи** за деветмесечието на 2021 г. по бюджета на ДОО е 11 812,1 млн. лв. Спрямо същия период на миналата година, общо разходите по бюджета на ДОО са с 1 896,4 млн. лв. (19,1 %) повече. От структурна гледна точка най-голям относителен дял в общите разходи заемат разходите за пенсии, обезщетения и помощи, изплащани на основание КСО, както и разходите по мярката „60/40“ – общо 11 707,3 млн. лв. или 99,1 % от общия размер на разходите за отчетния период.

Отчетените разходи за **пенсии** по бюджета на ДОО към 30.09.2021 г. възлизат на 9 678,2 млн. лв., което е с 1 601,4 млн. лв. повече спрямо деветмесечието на 2020 г. Основните причини за това са: изплатените добавки по 50 лв. към пенсиите за месеците от януари до септември; ефектът от изплащане на увеличените пенсии от 1 юли 2020 г.; увеличението на минималната пенсия от 250 на 300 лв. и на максималната пенсия от 1200 на 1440 лв. от 1 януари 2021 г.

Отчетените разходи за **краткосрочни обезщетения и помощи по КСО** са в размер на 1 503,0 млн. лева. Спрямо същия период на миналата година изплатените обезщетения по КСО са със 78,3 млн. лв. (5,5 %) повече.

Изплатените средства по мярката за запазване на заетостта на работници и служители, т.нар. „60/40“, са в общ размер на 530,2 млн. лв., от които 526,1 млн. лв. разходи по бюджета на НОИ и 4,1 млн. лв. предоставени трансфери от бюджета на НОИ към бюджетни организации.

* + **Национална здравноосигурителна каса**

Общият размер на събраните **приходи, помощи и дарения** по бюджета на НЗОК за деветмесечието на 2021 г. възлиза на 2 496,0 млн. лв., което представлява 74,6 % от предвидените със Закона за бюджета на НЗОК (ЗБНЗОК) за 2021 г. – 3 345,8 млн. лева. Постъпленията от здравноосигурителни вноски са в размер на 2 479,9 млн. лв., което е 74,6 % изпълнение на утвърдените със ЗБНЗОК за 2021 г. средства в размер на 3 325,3 млн. лева. Събраните неданъчни приходи за деветмесечието на 2021 г. са 16,1 млн. лв. или 78,3 % от заложените в ЗБНЗОК за 2021 г., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване, както и за осигуряване на средства за заплащане на изпълнителите на медицинска помощ за работа при неблагоприятни условия по време на обявена извънредна епидемична обстановка поради разпространение на COVID-19 и за поставяне на ваксини срещу COVID-19 за отчетния период e в размер на 344,0 млн. лева.

Трансферите за здравно осигуряване (вкл. за поети осигурителни вноски) и за изплащане на допълнителни възнаграждения на медицинския персонал за срока на обявена епидемична обстановка от централния бюджет за периода са 1 461,5 млн. лв.

Отчетените **разходи** към 30.09.2021 г. са в размер на 3 949,7 млн. лв. и представляват 72,5 % от предвидените в ЗБНЗОК за 2021 г. 5 446,3 млн. лева. В изпълнение на ПМС №59/18.02.2021 г., ПМС № 113/ 29.03.2021 г., ПМС № 177/ 29.04.2021 г., ПМС № 210/ 01.07.2021 г. и ПМС № 247/ 22.07.2021 г. за осигуряване на средства за заплащане на изпълнителите на медицинска помощ за работа при неблагоприятни условия по време на обявена извънредна епидемична обстановка поради разпространение на COVID-19 и за заплащане на изпълнителите за поставяне на ваксини срещу COVID-19, както и в изпълнение на ПМС 269/06.08.2021 г. за разходи за дейности във връзка с лечението на лица до 18-годишна възраст по чл. 82, ал. 1а, З и 6 от Закона за здравето и за дейности във връзка с лечението на лица над 18-годишна възраст по чл. 82, ал. 1а и 6 от Закона за здравето са увеличени получените трансфери от МЗ със 281,2 млн. лв.

Най-голям относителен дял в общите разходи (91,6 %) заемат здравноосигурителните плащания, които възлизат на 3 616,4 млн. лева. В отделните направления на здравноосигурителни плащания изпълнението на бюджета за първите девет месеца на 2021 г. е следното:

* ***първична извънболнична медицинска помощ*** *–* 229,9 млн. лева;
* ***специализирана извънболнична медицинска помощ***  – 210,9 млн. лева;
* ***дентална помощ –*** 161,7 млн. лева;
* ***медико-диагностична дейност –*** 98,9 млн. лева;
* ***лекарствени продукти, медицински изделия и диетични храни за домашно лечение на територията на страната -*** 632,2 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 419,2 млн. лева;
* ***медицински изделия, прилагани в болничната помощ –*** 55,3 млн. лева;
* ***болнична медицинска помощ –*** 1 759,6 млн. лева.
* ***други здравноосигурителни плащания –*** 48,6 млн. лева.

Като здравноосигурителни плащания следва да се третират и преведените 99,1 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 3 715,5 млн. лв.

За деветмесечието на 2021 г. средствата, които НЗОК е изплатила на медицинските специалисти за работа при неблагоприятни условия по време на обявена извънредна епидемична обстановка поради разпространение на COVID-19, са в размер на 184,8 млн. лв.

За периода са отчетени плащания в размер на 88,6 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти и за потребителска такса.

По бюджета на НЗОК за 2021 година са утвърдени 86,7 млн. лв. за административни разходи на институцията, които включват разходите за персонал и за текуща издръжка. За деветмесечието на годината са отчетени 58,2 млн. лв., което представлява 67,1 % от годишния разчет. Усвоените средства за административни разходи заемат 1,5 на сто в структурата на общите разходи за отчетния период.

# Общински бюджети

* **Приходи**

Собствените приходи по бюджетите на общините към 30.09.2021 г. са в размер на 2 160,5 млн. лв., което представлява 82,9 % от разчетените към ЗДБРБ за 2021 г. постъпления в размер на 2 605,0 млн. лева и с 375,5 млн. лв. повече спрямо събраните за същия период през 2020 г.

*Данъчните приходи* по общинските бюджети са в размер на 1 006,5 млн. лв. или 87,5 % от годишните разчети към ЗДБРБ за 2021 г. и с 22,4 % (184,3 млн. лв.) повече спрямо тези за същия период на предходната година. От *имуществени данъци по Закона за местните данъци и такси* в местните бюджети към 30 септември 2021 г. са постъпили общо 998,3 млн. лв., което представлява 88,4 % от годишния разчет. С най-значителен дял в приходите от имуществени данъци е данъкът върху придобиването на имущество по дарения и възмезден начин – 33,8 %, следван от данъкът върху превозните средства – 33,0 %, данъкът върху недвижимите имоти – 31,8 % и туристическия данък – 1,3 %. През отчетния период по бюджетите на общините са постъпили 8,1 млн. лв. от патентен данък и данък върху таксиметров превоз на пътници (38,6 % от годишния разчет) и 0,04 млн. лв. приходи от други данъци.

Общият размер на *неданъчните приходи* по местните бюджети към 30 септември 2021 г. е 1 142,2 млн. лв. или 79,9 % от разчетите към ЗДБРБ за 2021 г. Най-голям относителен дял заемат приходите от общински такси, които възлизат на 746,5 млн. лв. (83,6 % от разчетените за годината), следват приходите и доходите от собственост – 227,4 млн. лв. (70,7 % от разчетените за 2021 г.), постъпленията от продажба на нефинансови активи – 89,8 млн. лв. (73,4 % от разчета за годината), постъпленията от глоби, санкции и наказателни лихви – 59,0 млн. лв. (71,6 % от планираните) и приходите от концесии - 49,3 млн. лв. (109,5 % от разчета за 2021 г.).

През отчетния период по общинските бюджети са постъпили 11,8 млн. лв. приходи от *помощи и дарения*, което е 45,1 % от разчетените за годината 26,1 млн. лева.

* **Разходи**

Към 30.09. 2021 г. общините са отчели общо разходи в размер на 5 916,2 млн. лв., които представляват 78,1 % спрямо разчетите по ЗДБРБ за 2021 година.

*Нелихвените разходи* възлизат на 5 891,0 млн. лв. или 78,2 % от годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 3 431,2 млн. лв. или 76,7 % от планираните за 2021 г. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 1 535,7 млн. лв. или 87,6 % от годишния разчет. Разходите за субсидии са в размер на 241,3 млн. лева (151,5 % от годишния разчет). В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 118,3 млн. лв., което е 89,7 % от разчетите към ЗДБРБ за 2021 година.

Капиталовите разходи са в размер на 564,4 млн. лв. или 55,4 % от разчетите към ЗДБРБ за 2021 година.

*Разходите за лихви* възлизат на 25,2 млн. лв. В сравнение със същия период на миналата година те са намалели с 1,5 млн. лв. Лихвените плащания по заеми от чужбина са в размер на 12,0 млн. лв., по облигационни заеми са 1,3 млн. лв., по заеми към местни банки и др. лица от страната („ФЛАГ“ ЕАД, Фонд „Енергийна ефективност“ и др.) са 9,2 млн. лв., лихвите по задължения, поети от общините под формата на финансов лизинг и търговски кредит са 0,1 млн. лв., по заеми към ЦБ и др. бюджетни организации са 0,2 млн. лв., а отчетените др. лихвени плащания (по изпълнителни листове, за забавено изпълнение по сключени договори и др.) са в размер на 2,4 млн. лв.

Общият размер на отчетените разходи за дофинансиране на делегираните от държавата дейности с местни приходи е 131,7 млн. лева.

* **Финансиране**

От началото на годината до 30.09.2021 г. по общинските бюджети са получени заемни средства по договори с чуждестранни кредитори в размер на 1,0 млн. лв. (получени са от община Варна по договор от 2018 г.). Изплатените главници по външните заеми за същия период са в размер на 31,5 млн. лв. (от Столична община - 27,0 млн. лв., от община Варна – 1,8 млн. лв., от Пловдив – 1,5 млн. лв., Бургас – 1 млн. лв. и от община Ловеч 0,2 млн. лв.).

За отчетния период получените заемни средства от банки в страната са в размер на 30,5 млн. лв., а от други местни лица са 86,4 млн. лв. (в т.ч. 77,7 млн. лв. от „ФЛАГ“ ЕАД) или общо получените от страната заемни средства са 116,9 млн. лв. Изплатените главници по банкови заеми от страната са 46,5 млн. лв., а по заеми от др. лица са 70,2 млн. лв. (в т.ч. 68,1 млн. лв. към „ФЛАГ“ ЕАД ) или общо платените главници са в размер на 116,7 млн. лв. Размерът на получените от страната заемни средства за периода е по-голям от погасените, поради което нетният размер на операциите по тези заеми е положителен (0,2 млн. лв.). За същия период на 2020 г. (на база тримесечен отчет), получените заемни средства от банки в страната и др. местни лица са 131,8 млн. лв., а погашенията към същите са 96,5 млн. лв., като нетният размер на операциите по тези заеми също е бил положителен, но в по-голям размер (35,3 млн. лв.) т.е. общините са ползвали по-голям размер заемни средства.

Погашенията по емитирани през предходни периоди общински ценни книжа са в размер на 12,0 млн. лв. и са отчетени от 8 общини. За отчетния период няма емитиран нов общински дълг.

Другото финансиране /нето/ по общинските бюджети към 30.09.2021 г. е 20,2 млн. лв., като съществена част от него представлява възстановени отчисления от РИОСВ. Нетният размер за периода на задълженията и погашенията по финансов лизинг и търговски кредити, като форми на дълг, е в размер на (-0,5) млн. лева.

Нетният размер на събраните средства и извършени плащания от общините за сметка на други бюджети, сметки и фондове е в размер на (-13,9) млн. лева.

Към 30.09.2021 г. отчетеният от общините нетен размер на операциите по придобиване на дялове, акции и съучастия е в размер на (-1,2) млн. лв., на предоставената възмездна финансова помощ е (-2,8) млн. лв., а нетният размер на предоставените от общините кредити е (-10,3) млн. лева.

Средствата, отчетени по общинските бюджети от приватизация, са в размер на 0,8 млн. лева.

Общините приключиха деветмесечието на 2021 г. с бюджетни наличности (по банкови сметки и в каса) в размер на 1 710,4 млн. лв., като 709,6 млн. лв. (41,5 %) са отчетени като остатък в делегираните от държавата дейности.

# Бюджети на Българската национална телевизия (БНТ), Българското национално радио (БНР) и Българската телеграфна агенция (БТА)

**Приходите на БНТ** към 30.09.2021 г. са в размер на 7,8 млн. лв. при планирани за годината 7,5 млн. лв. или за отчетния период са постъпили 103,5 % от планираните за годината. Отчетените неданъчни приходи са постъпления от продажба на услуги, стоки и продукция (реклама, спонсорство, технически услуги, почивно дело, продажба на програми) инаеми на имущество. Преизпълнението на приходите спрямо заложените им стойности в разчетите към ЗДБРБ за 2021 г. се дължи на отчетени по-високи постъпления от рекламна дейност и участия в предизборни форми.

Отчетените **разходи** **на БНТ** към 30.09.2021 г. са в размер на 80,0 млн. лв. или 88,3 % от предвидените разходи в годишния разчет. За периода са отчетени 72,5 млн. лв. текущи разходи и 7,5 млн. лв. капиталови разходи. По бюджета на БНТ, в частта на финансирането, са отчетени погашения по търговски кредит в размер на 1,4 млн. лв. (погашения на задължения по договори от предходната година за отстъпени права за излъчване на чужди програми). В разпределението на разходите по бюджета на обществената медия е включен преходният остатък за 2020 г. (съгл. чл. 70, ал. 6 от Закона за радиото и телевизията) в размер на 1,2 млн. лв. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

Общо утвърдените ***бюджетни взаимоотношения на БНТ с централния бюджет*** за 2021 г. са в размер на 103,4 млн. лв., в т.ч.: 81,0 млн. лв. по чл. 48, т. 2 от ЗДБРБ за 2021 г. и одобрени допълнителни трансфери по реда на чл. 109, ал. 3 от Закона за публичните финанси в размер на 22,4 млн. лв. съгласно ПМС № 41 от 2021 г.; ПМС № 149 от 2021 г., ПМС № 188 от 2021 г., ПМС № 305 от 2021 г. и ПМС № 408 от 2020 г. За отчетния период е усвоена сума в размер на 80,1 млн. лв. или 77,4 % от размера на бюджетните взаимоотношения на БНТ с централния бюджет по уточнен план.

**Приходите по бюджета на БНР** към 30.09.2021 г. са в размер на 1,1 млн. лв., което представлява 51,5 % от планираните за годината 2,1 млн. лв. Отчетените приходи са постъпления от продажба на услуги, стоки и продукция (реклама, спонсорство, технически услуги, съвместни продукции, приходи от концертна дейност, издателска и лицензионна дейност и др.), наеми на имущество и др.

Изпълнението на **разходите** **по бюджета на** **БНР** възлиза на 37,1 млн. лв. или 65,3 % от годишния разчет по ЗДБРБ за 2021 г. За периода са отчетени 36,0 млн. лв. текущи разходи и 1,1 млн. лв. капиталови разходи. Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. В разпределението на разходите по бюджета на БНР е включен преходният остатък за 2020 г. (съгл. чл. 70, ал. 6 от Закона за радиото и телевизията) в размер на 0,4 млн. лева.

Общо утвърдените ***бюджетни взаимоотношения на БНР с централния бюджет*** за 2021 г. са в размер на 54,4 млн. лв., в т.ч.: 53,2 млн. лв. по чл. 48, т. 1 от ЗДБРБ за 2021 г. и одобрени допълнителни трансфери по реда на чл. 109, ал. 3 от Закона за публичните финанси в размер на 1,1 млн. лв. съгласно ПМС № 41 от 2021 г. и ПМС № 188 от 2021 г. За отчетния период е усвоена сума в размер на 40,6 млн. лв. или 74,7% от размера на бюджетните взаимоотношения на БНР с централния бюджет по уточнен план.

**Приходите на БТА** към 30.09.2021 г. са 0,8 млн. лв. или 65,6 % от предвидените за годината, като това са основно приходи от продажба на услуги, стоки и продукция.

**Отчетените разходи на** БТА за периода са 6,5 млн. лв., което е 82,4 % от годишния разчет за 2021 г., както основен дял имат разходите за персонал.

Общо утвърдените ***бюджетни взаимоотношения на БТА с централния бюджет*** за 2021 г. са в размер на 6,6 млн. лв. След изменение и допълнение на Закона за БТА, бюджетните взаимоотношение на БТА с централния бюджет са увеличени с 2,8 млн. лв. С ПМС във връзка с провеждането на предсрочните парламентарни избори на БТА са отпуснати 0,2 млн. лв. Отчетените трансфери за периода са в размерна 6,7 млн. лв.

Министерство на финансите, ноември 2021 г.

1. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за текущата година са на база месечни отчети, а тези за предходната година - на база тримесечни отчети на ПРБ. [↑](#footnote-ref-2)
2. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-3)
3. Разчети към ЗДБРБ за 2021 г. (oбн., ДВ, бр. 104 от 08.12.2020 г., изм., бр. 77 от 16.09.2021 г.). [↑](#footnote-ref-4)
4. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-5)
5. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-6)
6. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-7)
7. Разчети към ЗДБРБ за 2021 г. (oбн., ДВ, бр. 104 от 08.12.2020 г., изм., бр. 77 от 16.09.2021 г.). [↑](#footnote-ref-8)
8. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-9)